text: SABIDORIA DI NOS BIEUNAN Remedi di Kas KONTENIDO –A ALIENTO Si un hende ta sufri di aliento zür penetrante e mester sigui un dieta severo E no tin mag di kome kuminda zür òf vèt. Aros mester ta seku. No tin mag di bebe djus, pero si por kome apel raspá i berdura herebé; konsultá dòkter. Si ta djente ta motibu di mal aliento, mester drecha òf ranka e djente. Si ta mal digestion anto mester bebe awa di lamunchi despues di kuminda. Si ta di algu ku nos a kome, kou riba pitiseli. ALKOHOLISMO Un hende ku ta bebe regular i no por laga alkohòl para, ta un alkoholista. Pa kita deseo di bebe: Kushiná ku hopi siboyo kòrá - Basha awa kayente riba un siboyo kòrá, saké despues di un ratu i komé. Ademas e ta limpia nir. - Bebe te di blachi di Ruda i bebe hopi djus di Apelsina. Pa kita mal efekto: - Kome hopi kolo i bebe hopi awa di kolo pa laba nir i limpia sanger. - Bebe hopi lechi ku miel. Pa hende hòmber so: Bebe 9 dia te di Cardia de Perro, despues ta bebe un purgashi. AMANDEL Por rekonosé ku muchanan su amandel no ta bon (ta heritá) na e siguiente manera: Nan ta drumi boka habrí, nan ta parse sùf, nan ta bira verkout kada bes, siñamentu i prestashon na skol ta bai patras. Mester bai dòkter i laga saka e amandelnan. Por hasi lo siguiente: hòr ku rais di Watapana herebé, hòr ku awa ku binager ku poko suku aden, hòr ku rais di Matagaliña herebé. 1 AMBEI Ambei ta un òf mas ader ku a hancha fuera di proporshon den rectum. Si nan sali pafó, nan ta bai grawatá i hasi doló No bebe kòfi ni alkohòl, i no kome kuminda temperá. Kasi semper e orígen ta barika será ku problema kontinuo pa bai af. Si bo sinti ku na bo anus e mukosa a sak sali, pushé manda paden, kasi semper esaki ta yuda kaba. -Trèk Palu-dushi ku Linasa anochi te mainta i bebé algun dia. - Raspa dos Figu blanku seku na puiru; brua e puiru ku miel (honing) i ku Maishi chikí mulá. Bebé anochi promé ku drumi, dos ora promé ku kuminda òf mainta na yuna . Pa fria doló: herebé algun blachi di Lourel den Zeta di Oleifi, pa hunta na anus. Pa evitá ambei: mester kome salú, hopi fruta i berdura kurú. Por bebe Seneblat pa habri barika. Pa kita grawatamentu i doló por: - Baña ku awa friu promé ku hunta kualkier remedi. - Sinta den awa kayente dos bes pa dia. - Herebé 20 blachi di Kònkòmber-salada den 2 galòn di awa pa 10 minüt. Sinta den. Pa kura ambei: kima Aguardiente i poné kayente riba un paña di flanèl, enpapé bon i poné den un ponchera pa sinta riba dje ANEMIA Síntoma di anemia ta: blek konstantemente, biramentu di kabes, ta sinti kansa, kabes ta morde, ta soda hopi i tin hopi set. Kousa di anemia por ta: Falta di heru, pèrdida di sanger, kuminda mal balansá o un enfermedat grandi. Rekomendashon: No pone pia den awa friu, usa hopi kané den kuminda i den papa. E ta kontené heru. Kome hopi Guiambo, Kadushi, Spinazi, berdura bèrdè i simia di Zjozjolí. ANGINA Angina ta un malu di garganta. E ta un inflamashon di e pasashi di nanishi i garganta, un iritashon di amandel, ku ta hasi masha doló. 2 Por sinti tambe un sensashon manera bo ta bai stek. Hòr garganta hopi bes pa dia ku rais di Matagaliña i un tiki binager ku suku aden. ANSHA Pa ansha por bebe te di Filo 3 bes pa dia. Tambe por bebe te di Sòrsaka 3 bes pa dia. Por bebe tambe te trahá di pipita di kòfi huntu ku pipita di Oleifi. APATIA Apatia ta un situashon ku un hende no ta reakshoná riba su ambiente. E no ta kontentu ku nada; nada no ta interesé. Apatia por ta di durashon kòrtiko; pero si e ta dura largu mester buska tratamentu. Apatia por surgi despues di un enfermedat òf ora un hende tin un enfermedat sin ku e sa. Talbes un hende no por relahá su kurpa i mente bon. Alkohòl i demasiado kòfi por kousa apatia Un hende pesimista ku no ta kontentu, ku ta envidia otro hende i no konosé sentimentu di alegria, lo por sufri konstantemente di apatia Rekomendashon: buska kos di hasi, por ehèmpel kana mainta tempran den aire fresku, si por bou di palu di Barba di Yònkuman ku ta floria. Pensa riba kos ku bo tin i otro hende no tin Paga tinu riba otro hende ku ta mas pió ku bo. APĖNDIKS Ku Apèndis semper mester yama dòkter; si tarda e por rementá. No frega barika ku nada. APETIT Pa falta di apetit bebe te trahá di kaska di Apelsina òf trahá di blachi di Sangura. 3 ARDU Si sanger ta kore for di un kòrtá pero e no ta spùit afó, ta un ardu normal a kòrta. Si e sanger ta spùit afó ta un ardu mayor a kòrta. Den ámbos kaso mester mara e parti di kurpa nèt riba dje herida. Mester nota kuant’or tin riba un papel i hinké mei mei dje kònòpi òf skirbié riba kurpa di e persona. Sali mesora pa dòkter. Si dòkter su ayudo ta tarda mester lòs e mará despues di mei ora, pa no haña gangrena. ARTIKULASHON Doló di artikulashon mas parti ta den rudia, pero e por ta otro kaminda tambe. Mas bien ta e miembro di e artikulashon ta afektá (gastá), p'esei e ta hasi doló. Kòmprès di awa di Welensali ta yuda. Por bebe djus fresku di batata kurú òf di wòrtel kurú. Por pone kòmprès di awa friu pa fria doló ASMA Evitá un atake di asma (rosea kòrtiko) dor di perkurá pa no tin stòf den serkania i pa tin aire fresku. Limpia kita stòf ku un paña friu. Den tempu ku matanan ta floria ta mas difísil. Asma ta un enfermedat di bronki (kanal di rosea). Síntomanan ta un sentimentu di ansha, rosea kòrtiko, rosea ku ta flùit i tosamentu. Por bebe te di blachi di Oleifi, blachi di Makurá, blachi di Banana di Rif , blachi di Dalpega, blachi di Wayaká, rais di Infrou Spañó òf knòlchi di Leli Blanku pa los sleim. - Por bebe te di Mataraton tres bes pa dia durante 9 dia. - Por huma blachi di Figu den pipa. Por pone blachi di Figu den kamber di e pashènt. - Por herebé un tòpi di flor di Flaira huntu ku algun ( 5á7) bonchi kurú di kòfi i bebe e líkido 9 dia; trahé kada tres dia. - Por herebé un lagadishi i duna e pashènt bebe e awa, pa e repugná i saka e luna. - Herebé palu dushi den 5 liter di awa ku bastante Salvia i suku aden te ora e kantidat bira mitar (mas o ménos 2 ora). Bebe kuchara pa kuchara pa baha tosamentu. - Pone blachi di Yerba di Hole i Mataraton bou di kabes di e pashènt ora e tin rosea kòrtiko pa e por drumi . 4 - Bati un dòl di webu ku dos kuchara grandi di suku i un kucharita di vania , basha poko lechi kayente aden i drai. Por añadí un kèlki di Brandy. Bebe un glas tur mainta. E ta bon pa Asma i Bronkítis; tambe pa fortifiká pulmon. - Saka for di dos blachi mediano di Sentebibu e baba. Pone un blanku di webu I tres kuchara di suku aden. Bati nan huntu te ora e skuma bon i pone un bòter di serbes pretu aden i lele bon. Bebe un kèlki grandi tres bes pa dia. - Herebé un pida siboyo den un glas di lechi. Saka e siboyo i pone miel ( honing) aden. Bebé kayente pa baha tosamentu. - Herebé 5 stèngel yòn ku flor i blachi di Kalalú den 5 glas di awa pa 10 minüt. Adulto ta bebe un kòpi 4 bes pa dia. Mucha mitar kòpi 4 bes pa dia Beibi dos telep chikitu 4 bes pa dia. Hasa kaska di Pishiporko (un piska), kaba bebe e zeta ku a has’é aden na yuna pa saka e luna. ARTRITIS Kontra artrítis por bebe tur dia na yuna dos lamunchi primí den un glas di awa sin suku. Lamunchi ta yuda saka zür for di den urina. No kome karni ni piska. Por pone un verbant ku lodo kaminda ta hasi due; . mester kambia e verbant kada dos ora. Tambe por mara tera kòrá muhá ariba. 5 KONTENIDO - B BABAMENTU Trèk 5 blachi yòn di Mataraton na kantidat di 2 kòpi. Bebe tres biaha pa dia un kòpi di te ora e babamentu òf skupimentu stòp. No ward’é ku blachi aden pa tuma despues un biaha mas BAF DI MORTO Si un hende hole baf di morto, nan tin ku guli konòfló den ròm pa nan respu. BAÑO Un baño di yerba por tuma pa vários kos. Pa baño semper ta basha e awa di frenta bai patras. No bash’é di kabes bai dilanti, pasobra tur kalor ta bai den wowo. Semper tin ku kola e awa den un paña pa saka bagas. Despues di baño di yerba no ta hawa kit’é i ta larga e mes seka. Baño pa kútis: Pa yu chikitu òf mucha, baña ku Korona di la Bírgen herebé. Pa yu chikitu no kohe friu, pone Ròm den awa òf baña nan ku awa ku Beròm aden òf traha di blachi di Beròm. E yu ta drumi dushi pa motibu di e oló di Ròm. Por trahe stèrki pa dios dia, pa kútis keda òf bira fini pone un tiki blous den awa di baña di beibi i mucha chikitu, Baño pa nervio: Tuma pa un temporada tur dia baño di Sòrsaka òf Laraha su taki i blachi. Tambe por kombiná nan Baño pa verkout: Kohe blachi di tur palu di fruta ku bo tin i herebé nan den u wea grandi i laga nan kushi. Saka e blachinan i pone e awa na solo. Kol’é i bash’é di kabes pa patras. Otro yerba ku por baña kuné ta: Yerba di hole blanku, Yerba di hole kreina, Eukalipto, Laraha, Lamunchi, Tamarein. Herebé nan i pone e awa na solo. Kòrda ku no te hawa kurpa. Semper ta usa 3,5 òf 7 sorto di yerba. 6 .Por bebe te di Sèlder òf kushina ku hopi sèlder, si e persona tin molèster di bientu kada bes BARIKA Pa doló di barika traha un kataplan di blachi di Mataraton òf di Hierbastinki , pone riba lombrishi. Tambe por machiká Giambo. Por pone blachi di Welensali machiká den un paña friu i mar’é riba barika. Por mara tambe kaska di palu di Dreifi. Pa doló por traha te di Basora-pretu, Stakamahachi, Tanchi, Katuna i pa muhé embarasá ta traha te di Ia (ia). Por bebe te di un tòpi di Watapana ku un tiki salu. Pa barika habri nos ta herebé kaska di granatapel pa bebe sera e barika. Por tuma tres bes pa dia un kòpi. Buta un apel kòrá den awa kayente , lag’é herebé, sak’é. i komé tibia. Kome banana kurú. Herebé yerba di katuna i sinta den , pa kita iritashon di bai tantu af. Tambe por bebe te di Katuna pa kita iritashon paden. Traha te di un ¼ di kaska di apelsina, un tiki gèmber, un telep di kané i 5 klabu na balor di 2 kòpi i bebe dos bes pa dia. Ora un mucha ta bai af bèrdè, dun’é te di Kayuda òf te di ranka di Maripampun. Si e yu su barika ta será anto ta traha un pènchi di palu di Flaira. Por dòp é den zeta di koko pa e yu haña alivio mas lihé. Por traha un punta na Habon-blou pa pènchi e yu kuné. Si barika ta será bo por guli un kuchara altu di pipita di papaya pa bo bai af. Bo por kome tambe e fruta hechu. Tuma pa kustumber pa bebe na yuna un glas di awa natural (for di kranchi). Por bebe tambe un glas di djus di preimu. Tuma pa kustumber di bati bo hilchi riba suela; e ta yuda pa habri barika. Si bo ta sinta riba pòchi, hala ku bo man riba bo bèl robes di ariba bai abou i tene di rèk. Tambe por primi un moketa den kustia bai abou den las. Hinka bo dùim den lombrishi i primi. Hala bo kolumna vértebral for di den kustia bini abou. Rekomendashon: No kome aros, ni banana kurú, ni apel. Kome papaya hechu ku algun pipita aden. Kome tur mainta un bakoba grandi. 7 Bebe te di blachi di Flaira. Por kòrta di un blachi di Sentebibu e baba na blòki i guli algun pida. Guli simia di papaya. Por seka e pipitanan i mulanan fini pa tuma. No kome buskuchi di soda, ni pan blanku. Bebe te stèrki di blachi di Seneblat. Kome hopi pera, figu, dreifi i preimu, milon i tur sorto di berdura. Varia kuminda kontra konstipashon pa bo tripa no floha. Por kome tambe hopi fruta di Datu (Dader) Pa barika di pua, esta ora e sushi tin sleim i sanger aden, bebe te di yerba di katuna pa kura paden. Herebé yerba di Katuna i sinta aden pa kita iritashon di bai af. Kome pan ku te slap. Kima pan pretu i pone trèk den awa, kola e awa i bebe. Bebe te di blachi di Puta Luangu. Awa den barika, friu den barika. Herebé Amora Seku (blanku) huntu ku barba di Maishi-grandi i algun pipita di mispel. Bebe tres bes pa dia BASHAMENTU No traha trabou duru òf hisa kos pisa pa no sangra mas tantu. Sinta den awa ku Ròm blanku poko stèrki. Pone pia algun sekònde den awa friu, seka nan i frega nan hasi kayente. Ripití algun bes pa e bashamentu stòp. BENOUT Pashènt ku ta benout mester tin aire fresku. Mester habri tur bentana i porta. Bebe algun drùpel di Valerian òf te di blachi di Valerian òf di Korona di la Birgen. Herebé lechi ku un tenchi di konòfló aden i bebe. BICHI Tin vários sorto di bichi, pero ora nos ta papia di bichi nos ta men bichi largu. Pa evita ku ta haña bichi òf wangi: Laba man semper despues di bai W.C. Kòrta uña kòrtiku Troka paña djabou, pidjama i paña di kama tur dia No laga paña djabou na waya den serena, mester kita nan ku solo si no mester strika na. Pa kombatí bichi: Remedi pa bichi tin ku tuma na yuna. 8 Esun ku ta hole stèrki, tin ku trah’é leu for di e pashènt Mester sera nanishi ora ta tum’é , si no e bichinan ta hui. Pa yu chikitu i mucha chikitu por machiká konòfló i pone riba lombrishi. Tambe por duna nan koko kome na yuna. Por herebé Sauku pa saka bichi i wangi. Por herebé un tenchi di konòfló pa tuma klestek. Bichi di sinta (solitario). Kome hopi konòfló. Saka simia di Kalbas di mondi kolo hel, mula nan fini fini i bru’é ku dos kuchara grandi di suku. Pone algun drùpel di awa aden i mans’é. Traha dos òf tres bolita ku nan i guli nan. Despues di tres ora ta tuma un purgashi di Karpata òf di zeta di Amandel. Buska den e sushi si e kabes di e bichi a sali. Si no mester ripití e resèpt despues di algun dia. Mula un kòpi di simia di Kalbas di mondi seku, bruha e puiru den un kòpi di lechi òf di awa. Adulto ta tuna un telep dos ora despues di kuminda. Mucha segun edat mei òf un kuart telep. Por ripití e resèpt despues di un siman. Si bo usa lechi sera nanishi ora ta tum’é si no e bichi ta hui. BIENTU Bientu por sera hende i hasi masha doló Pa los (saka) bientu i kita doló: Machiká blachi di Fantasia ku zeta dushi i nétumuskat i pone riba lombrishi. Trèk knòlchi di fantasia den Ron i bebe un kèlki pa los bientu. Bebe te di blachi di Kalbas largu. Pa muhé embarasá bebe te di blachi di Kalbas largu ku di Stakamahachi. Si tin doló ta herebé Knòlchi i bebe. Por bebe tambe te di Sèlder òf kushina ku hopi Stakamahachi i Sèlder. Bientu por sera hende i hasi hopi doló. Tambe por bebe Mampuritu pa saka bientu na stoma òf den barika BISIO Pa yuda esun ku ke stòp ku e bisio di huma, lag’é bebe tres bes pa dia 10 drùpel di Valerian.den awa, djus òf te. Tene Stòki (un mata) den boka na lugá di sigaria. 9 Por kou riba e Stòki; e tin un sabor agradabel. Kou òf chupa blachi di Berom. Chupa rais di Benbom. Chupa Palu dushi. Si un hende tin bisio di bebe kòfi òf te, warda e kòfi òf te na un kaminda difísil pa kohe i kumpra menos kantidat ku kustumber. Pa bisio di kome kos dushi manera chukulati, no kumpr’é, Siña bisa NO ora nan òfresé bo kos dushi BLAS Si tin doló ora di oriná òf ta sinti stek paden ta siñal ku tin infekshon di blas. Mester bebe hopi líkido; rekomendabel ta pa bebe un glas di awa kada ora. Bebe te di 5 blachi di Oleifi tres bes pa dia òf te di Sèlder òf di Pitiseli kuantu ku bo ke. Por kushina tambe ku hopi Sèlder i Pitiseli. Por bebe tambe te di rais di Maishi grandi òf te di Lamungras. Herebé un kòpi di papaya su blachi fresku machiká i un kòpi di e fruta bèrdè machiká den 4 glas di awa durante 15 minüt. Adulto ta bebe un glas tres bes pa dia. Mucha - 7 pa 12 aña – mitar glas tres bes pa dia. Mucha chikitu tres kuchara tres bes pa dia. Herebé 2 kòpi di barba fresku di Maishi-grandi den 4 glas di awa. Adulto ta bebe un glas tres bes pa dia. Mucha - 7 pa 12 aña – mitar glas tres bes pa dia. Mucha di 4 pa 7 aña un kuart kòpi tres bes pa dia. Rekomendashon: Sinta algun bes pa dia den awa tibia ku Rom Blanku aden. . 10 BLUFEIN Si bo tin un blufein bo por hasi lo siguiente pa e hecha i traha un boka. - Bèt rondó di dje ku awa tibia ku salu Si e blufein ta na atras sinta den awa kayente 30 minüt. Keinta zeta di karpata i dèp rondó di dje ku un paña di flanèl. Tambe por pone e zeta tibia riba un tela i mare ariba. - Bati blachi di tomati òf un tomati bèrdè ku un kuchara di salu, mara e pasta aki riba i blufein p’é hecha. Ora e ta hasi doló òf ta bati, kier men ku e remedi ta traha bon, den korto tempu e ta hecha. - Machiká blachi di Kayuda di tranké fini fini; bru’é ku manteka bela. Mara e pasta aki riba e blufein òf riba otro pèshi duru. Por pone manteka-bela tibia so tambe. - Machiká un Djipopo (parasòl di zumbi) poné riba un pida flanèl i mar’é riba e blufein. - Tambe por pone un pleister di papa tibia ariba. - Machiká 5 blachi i dos flor di kayena kòrá i pone dos bes pa dia riba e blufein. Por pone tambe sebu(manteka) di galiña tibia. Si un hende ta saka kada bes un blufein òf otro pèshi duru por hasi lo siguiente: Ta bora un òf dos nétumuskat i ta pasa un hilu dor di nan i bisti’é na garganta 6 pa 12 luna. - Kou tabako di foya i poné riba e blufein, tambe por pone tabako di sigá. - Por herebé un webu duru, kask’é i kita e flishi fini ku tin bou di e kaska i pone riba e blufein; e ta trèk tur kos for di dje. Konseho: No primi un blufein nunka, bo ta pashim’é. Hasi su tratamentu ku pasenshi. Ora e hecha, esta rondó di dje a bira moli, i e ta manera hinchá i e tin boka, ta rèk e kueru na manera ku e boka ta span. Si bo mes no por, laga otro hasié pa bo, pasobra mester keda rèk te ora e mecha bula’fó. Si e mecha keda den e ta sali atrobe. Ora e mecha sali, ta keda un buraku. Bèt e luga ku awa tibia ku salu i tap’é ku un verbant. Perkurá pa bo no rèk e promé ku ora. 11 BOKA Si bo ta sinti inflamashon di ensia òf bo tin djente daña, bo ta meskla un kantidat di un gotero di tintura di kreinagel den mitar glas di awa. Spula boka tres bes pa dia despues di frega djente. Si bo djente tin buraku i ta morde pone e tintura puru. Pa traha e tintura mira na kabei. BOLOBONCHI Pa bolònbònchi ku sali ora bo kai òf dal kabes hasi lo siguiente: Pone un ketel di awa herebé , kohe e paña di laba tayó muhá i keinta esaki kontra di e ketel ora e awa ta herebé. Primi e paña kayente aki riba e bolònbònchi manera e persona por want’é. Ripití esaki segun mester. E bolònbònchi ta bai paden. No hasi esaki ora tin kòrtá òf raspá. No pone awa friu pasobra e no ta kita e bolònbònchi. BREUK ( HERNIA) na lombrishi Bisti faha pa evitá ku e breuk ta bira mas grandi. Breuk di klèm ta duna hopi doló mester yama dòkter mesora. Miéntras tantu e pashènt mester drumi ku rudia hala ariba Ora un hende tin breuk no mester traha trabou pisa ni hisa òf lastra kos pisa. BRONKITIS Bronkítis ta un malu di infekshon di kanal di rosea (bronki). For di promé biaha ku haña bronkítis mester kur’é masha bon, sino e persona ta keda hañ’é kada bes. - Por herebé sèlder den lechi i bebe kayente. - Tambe por bebe te di Palu-dushi ku miel aden. - Por machiká yerba di hole ku nétumuskat den Zeta di Koko, poné anochi riba fòntanèl i despues mara e kabes e ta los tur sleim. E ta bon pa pashènt di asma tambe. - Por traha un kataplan na siguiente manera: traha un pasta di manteka-bela ku nétumuskat raspá aden. Poné riba un paña i bolté riba pechu di e pashènt: poné anochi i kité mainta, e ta kita ronkamentu. 12 KONTENIDO- D DEDE Si dede ta kaska òf tin gruf, hunta cacaovet, zeta di koko òf vaselin. Mester bebe hopi djus di lamunchi, di grapefruit òf di laraha dushi pa vitamina C. Si bo dede kòrta i no ta stòp di basha sanger i bo tin kòfi traha, hinka e dede aden òf bash’é ariba. Tambe por mara un paña muha ku kòfi ariba. DEHEL Pa yu ku a kaba di nase ta traha te slap di Kokolodé i Tanchi, dun’é durante 9 dia algun kuchara pa saka e dehel. Pa hende grandi kome fruta hechu di kònkòmber chikí (di ranka). Mula wòrtel i bebe e djus na yuna. Bebe te di rais limpiá di Anglo. DEPRESHON Ora tin hopi prekupashon i no por pega soño pa e motibu ei un hende por tin depreshon. Por bebe un te traha di: Tres blachi di Apelsina, tres di Yerba di Hole kreiná, pida apel den dos kòpi di awa. Lo bo sintibo relahá. Tambe por tuma tres bes pa dia 10 òf 15 drùpel di Valerian. DESINFEKTA (Epidemia) Den tempu di epidemia òf di enfermedat kontagioso ta huma pa kita hairu. Esta kima algu ku ta desinfektá i laga e huma bai na unda bo ke, den kas o den besindario. -Por laba kas òf bari kas ku yerba di Welensali pa desinfektá. - Por tuma baño pa kita hairu for di bo kurpa. Kita hairu kier men kita vírus ku ta kousa enfermedat. - Por huma den kas, den kura, den kouchi di bestia, manera di galiña pa nan no muri. Pafó di kas por huma ku : welensali, tur sorto di yerba di hole, Karawara Spañó, Basora liber, kaska di palu di Lumbra blanku, Kakabu (mèst seku di baka). 13 - Por huma òf sensia den kas ku: Sensia fini, blachi di skopapel òf Rósamarein. Pa huma òf sensia, e blachinan mester ta seku. Sende fòrnu. Laga e bira kayente, pag’é i poné e blachi bèrdenan aden. Sera e fòrnu , laga nan seka. Laba kas ku: blachi di Flamboyan, awa di Welensali, awa di Karawara Spañó, awa di kaska di palu di Lumbra blanku. Kologá òf kria un planchi di Sentebibu den kas. Si e ta bunita, e kas ta salú. DESMAYO ( Skeindot) Skeindot, desmayo òf bai leu grandi ta un situashon kaminda e pashènt no ta duna ningun siñal di bida, pero sin embargo e ta bibu i su kurason ta bati masha leu mes asina ku no por not’é. Ta despues di morto ku habri kaha ta haña sa ku e defuntu tabata bibu., pasobra e la bòltu den su kaha. Holó di un kòfi fresku mula i bon stèrki trahá a yega di lanta hende for di un desmayo pisá. DIABETIS Bebe tres bes pa dia te di un di e siguiente matanan: Flor di magdalena blanku, blachi di Guiambo Shimaron, rais di Flaira kòrá. Blachi di Tamarein, blachi di Wayaká, planchi di Meona, blachi di Mamótika, hasta ta asina ku esnan ku a kuminsá pasa angua ta stòp di pas’é ora nan a bebe te di Mamótika tres bes pa dia. Kome : hopi kònkòmber salada, siboyo , konòfló, banana bèrdè herebé, fruta di Mamótika. Kolo, pero no hopi kushiná pa no forma gas. Konseho: Tene bo dieta bon, no faya ku ne. Kuida bo pianan. DIAREA Kousa di diarea por ta ku: Nos a kome algu ku nos tin alergia pe, nos a kome algu daña, nos stoma òf tripa ta falta algu. 14 Konseho: Kuminsá mesora ku yuna 24 ora, bebe solamente te slap i kome pan di roster. Si ta un dia so e diarea dura, no tin masha motibu pa alterá. Si ta mas dia e pashènt ta bai sinti hopi set i ta sintié slap. Diarea kombiná ku sakamentu ta suak e pashènt den algun ora., pasobra e ta pèrdè demasiado vògt. Den e último dos kaso mester yama dòkter . Si tin kentura tambe ta yama dòkter. No bebe ni kome nada kayente. Bebe: Te di awa di lamunchi, shalup traha di Ararut, hopi awa. Si nada no ta para den stoma., awa di suku ku un tiki salu aden, rais di Pan di Diabel, te di pipita di kaska di Granatapel pa sera barika. Herebé: Algun blachi di Lamungras den dos glas di awa durante 10 minüt, añadí un telep di suku i un pida Gèmber chikitu. Bebe tres bes pa dia un kòpi despues di kada bes ku bai af. Herebé mas òf ménos 10 blachi guyaba machika den dos glas di awa durante 15 minüt. Bebe tres bes pa dia un kòpi. DIGESTION Bebe mainta na yuna un glas di awa ku lamunchi sin suku òf ku honing. E ta kita kimamentu di stoma, smak di kome, formashon di gas i ta fleksabilisá ardunan. Kome apel pa stimulá digestion. E ta aktivá klirnan di skupi i di tripa. DJENTE Saka djente. Pa mucha saka djente sin problema, esta pa e awa di djente baha abou, (awa di djente por saka kalor na boka di yu chikitu) por bebe te di : rais di Anglo, blachi di bèshi blanku òf kòrá, ranka di Maripampun. Pa limpia djente por primi un lamunchi pone un tiki salu aden; frega djente ku bòrstel tur dia. Pa hasi djente blanku ta lora un paña di katuna na dede , muh’é un tiki i dòp e den shinishi di palu òf di karbon pa frega djente ku ne. Pa lombra djente nos por usa un pida karbon. Por frega djente tambe ku blachi di Basora-pretu. Por kòrta un pida palu di Stòki (un mata), kou riba dje pa su punta bira manera un kuashi pa frega djente ku ne. E zür ta bon pa djente. 15 Por frega tambe ku tamarein reip òf stòki di Makaprein. DOLO Dolò ta spièrta hende ku tin algu ku no ta anda bon. Pa tur sorto di doló por buta 5 te 10 drùpel di zeta di Sentebibu den un kèlki ku awa i bebe mas o ménos tres bes pa dia. Si bo ta hañ’é marga bo por pone un tiki honing aden òf chupa pida Apelsina su tras. Pa doló di brasa, kokoti i pòls , pia, rudia i ènkel por pone kòmprès di: Awa natural, friu i kayente òf awa di Epson Salt keintá. Traha kòmprès ku: paña di sèrbètè òf di flanèl òf ku snechi di pan Por herebé: Welensali, Basora-pretu, flor di Maishi-grandi i Karawara-spaño pa traha kòmprès. Tambe por mara blachi di Sitrun despues di hunta zeta dushi, di blachi di Karawara-Spaño òf Wayaca pasá den awa kayente, sostené nan ku papel maron. Pone e blachinan semper ku e banda lombrá ariba, tene nan ku verbant. Por hunta Manteka-bela promé ku pone e blachinan; por usa Manteka-bela so tambe. Troka e blachinan kada 12 ora. Si e blachinan keda bèrdè e tratamentu ta kla. Por mara: Blachi di Katuna di Seda òf Tuna Spañó keintá . Tambe por mara baba di Sentbibu . Pa pia hinchá òf kram bou di pia por limpia blachi di Karpata kita bagas promé ku mar’é. Ora e blachinan seka, ta troka nan. Por dera pia ku santu kayente na laman òf keinta e santu na kas na solo pa pone riba rudia. Doló di lomba: Por keinta hariña pone den un saku di tela i poné 7 a 9 dia anochi te mainta riba e lugá ku ta hasi doló. Mula tera kòrá fini (ku un bòter) traha un lodo i poné riba un laken, drumi riba dje i no bòltu p.e. anochi te mainta. No usa e mes un lodo mas bes , e lodo mester ta fresku kada bes. Pa doló di kara por laba blachi di kolo. Plat nan ku un degrol , pasa nan den borwater, pone riba kara i tené ku pleister. Pa doló di stoma por machiká Bakoba i pone riba stoma òf mara wèrki ku Brandy. Pa doló di kabes ta pone pia den awa kayente, trok’é pa awa friu, algun bes kòrtiku. Bebe un kòpi di kòfi fresku mulá i stèrki trahá. 16 Pone un kòmprès di awa friu na kabes. Mara kaska di Bakoba òf di kolo. Mara blachi un banda kaská di Tuna Spañó òf Watapana Spañó, snechi di Patia òf Kònkòmber salada. En todo kaso mara algu ku ta friu. Pa doló ku ta sera kurason (Angina Pectoris) ta bebe tur dia 4 telep di te di blachi di Oleifi. Na e momentu ku tin doló ta bebe te di Mampuritu E ta pone e pashènt respu i ta baha doló. KONSEHO: E pashènt no mester kome blanku di webu; esei ta sera bena. Mucha mester bebe Zeta di Bakiou di yanüari te aprel, stòp, i bebe atrobe di sèptèmber te ku desèmber, esta tur luna ku un “r” aden. Pa doló di menstruashon pone un sèrbètè riba barika pa tené kayente. Pa doló di artrítis keinta mas o ménos un glas di djus di Painèpel, pone un kuchara di gèmber na puiru aden, bebe tur dia pa kita doló 17 E – KONTENIDO EKSEMA Pa tur remedi di eksema ta konta ku mester keda usa e remedi algun dia despues ku e síntomanan a kita (pa e no bini bèk). Sapatu di kueru será i baño ku hopi hende ta usa ta hopi biaha orígen di eksema. Mester bai baño ku slòf bistí. - Basha puiru blanku sin holó den sapatu. - Seka bon mei mei di dedenan. - Buta kaska di banana keintá, esta pasá riba kandela, kaminda ta grawatá. Herebé blachi di Banana di Ref stèrki i laba e eksema ku ne. Hinka e lugá den lodo òf frega lodo ariba. Herebé tres kòpi di blachi di Kalalú machiká den 5 glas di awa durante 15 minüt; muha un sèrbètè chikitu òf pida flanèl i mar’é pa 30 minüt riba e lugá. - Frega e lugá tur dia ku tomati bèrdè. - Ta bon pa kana kantu di laman i laga e awa muha bo pia . EMBARASO Pa bo embarasá, mester sosegá hopi, evitá emoshon fuerte i no bebe alkohòl òf bebida muchu friu. Na ora di parto ta basha awa kayente riba barika pa fria dòlò i pa e yu bini mas lihé. Despues di parto ta bon pa tuma sodó. Herebé Karawara, Basora Pretu i Welensali huntu, bash’é kayente den un kòmchi òf èmber laga e persona sinta ariba pa e damp drenta su kurpa. Tuma e sodó mas ku un bes.(9 dia). Ta hasi meskos den kaso di pèrdè un yu. Ademas ora pèrdè un yu por buska blachi di Bruska seku, tot’é, mul’é òf batié i trah’é manera kòfi pa bebe. ENERGIA Pa haña energia chupa rais di palu di Brasia (e ta zut). 18 ENSIA Pa ensia ku ta molestiá pone tintura di Klabu di Oló den un glas di awa. E midi ta 6 kuchara di tintura pa mitar glas di awa i spula boka ku ne despues di frega djente. Nos ta traha e tintura na siguiente manera: ta pone den un bòter di glas tres kuchara di Klabu di Oló den un liter di Aguardiente, larg’é den solo i den serena durante 15 dia; kol’é i poné den otro bòter pa uso. Opservashon: Pone remedi trahá semper den algu di glas. EPIDEMIA Tempu di kualkier epidemia ta huma den kura larga e huma bai den kas. Perkurá pa bentana i porta ta habri pa e huma sali atrobe. Por huma ku Welensali òf Kakabu. Den kas por huma ku kaska di siboyo. EPILEPSIA Ora un pashènt haña un atake di epilepsia (djimpi) no mar’é pa e stòp di trèk. E kramnan ta fuerte i por kibra su wesunan. Trata di pone un paña chikitu (washandje) den su boka pa e no morde su lenga. Perkurá pa e no morde bo dede. Kita tur opheto for di su serkania. Por stroi Nétumuskat raspa bou di su lenga i pone un butishi di awa kayente bou di su pia pa e bini bei. Por duna e pashènt un kòpi di te di Korona di la Bírgen despues di un atake di epilepsia; por bebé tambe pa evitá ataka. E pashènt por tuma dos te tres kòpi pa dia. Ekstrakto: Pone mas òf ménos 200 gram di flor seku den un liter di alkohòl 60 % . Larg’é trèk 10 dia sakudié tur dia. Pas’é bon dor di un paña fini òf dor di katuna. Duna e pashènt 50 drùpel pa dia, 20 drùpel despues di kuminda di mèrdia i 30 drùpel promé ku drumi. Korona di la Bírgen ta evitá djimpi. 19 ESPENIA Espenia (acne) ta pèshi di hubentut Make up (rushi) ta malu pa kara heritá. E ta sera porio. Pa seka e pèshinan por herebé aros den basta awa. Ora e aros kushi ta kol’é; ora e fria ta hunta e awa riba kara i lag’é seka. Hasi esaki anochi ku frekuensha te ora tin mester.E ta seka tur pèshi. Laba kara ku un paña gròf pa e espenianan sali. Bebe te di blachi di Saúku i por bèt e pèshinan tambe ku ne. Por hunta Arnika òf Jodium regularmente. Sentebibu ta kita pèshi i mancha. Por pone habon blou den awa, larg’é bira moli moli .Hink’é den un pòchi i hunt’é manera un krema riba kara di pèshi i larg’é seka. Tibia zeta di Karpata, dòp un pida flanèl aden i hunta e zeta manera por want’é.riba kara anochi. 20 KONTENIDO – F FLAKU Pa bira gordo kome tur dia un pida bolo di manteka basta reimu. Kome hopi kuminda di koko duru. (no lepla), si por tur dia mitar koko. FLAM DE ROS Si e pashènt kria u par di Buchi ingles (Engelse Kropper), kuida nan i hunga ku nan tur dia, su flam de ros ta disparsé pa semper. E palomanan aki ta hala e malu Bati algun blachi di Chimichimi pone riba un paña i poné riba e lugá. Machiká Djipopo ( parasòl di zumbi) bru’é ku kuminda di Kalbas di Mondi .hunta e meskla riba e kueru kòrá. Kòrta un Sòrsaka i poné riba e Flam de Ros. Nan ta bisa ku nunka mas e persona no por kome Sòrsaka. Por mara tambe baba di Sentebibu riba e lugá. Kohe e kasnan di lodo di Maribomba, disolvé nan den un poko lechi tibia. Hunt’é ku un pluma riba e Flam de Ros (tambe pa hinchá). Ora e seka ta bolbe ripití e tratamentu, sin kita e kaska ku e promé huntá a forma. Ta ripití te ora e infekshon a kita. E ora ei ta lab’é ku awa di flor di Saúku tibia. E lodo ku maribomba ta traha kas ku ne ta spesial; poné den awa laga trèk 6 òf mas ora. Poné komo kòmprès riba rudia hinchá. FLOU Si e pashènt ta sintá riba stul ta baha su kabes meimei su rudianan òf poné drumi plat ku su kabes mas abou ku su pianan. Kontrolá pòls i rosea. Si rosea ta bai pura i e pòls ta rápido laga e pashènt hala rosea den un saku di plèstik ku por tapa su kara. Tene e saku bou di su nanishi i laga e hala rosea trankil pa algun minüt.Si e situashon no drecha despues di 15 pa 20 minüt, yama dòkter òf bai hospital ku e pashènt. 21 Por machiká blachi di Guyaba òf di Skopapel i pone bou di su nanishi pa e hole te ora e flou kita. Lag’é hala rosea hundu. FRAKTURA Promé ayudo: no hisa e pashènt i no frega e lugá. Samin’é pa sa si e ta sangra. Si e pashènt ta bei puntr’é unda ta hasi dolo. Pone man òf pia kibrá meimei di dos palu i spalk nan. Mara e man òf pia meimei di e palunan. Esaki pa evitá movementu i pa e wesunan no subi riba otro. FRET Frèt ta kousá pa un vírùs. Mester tene kuidou den luganan kaminda hende ta kana pia bou, p.e. den sala di gimnasia òf den pisina. Fret i kayo por trata na mes manera. Pa kita un fret mar’é ku un hilu di kose, lag’é keda mara te ora e kai. Hunt’é ku skupi di mardugá te ora e bai. (E kos aki ta sierto) Buta oleifi salá òf un snechi di lamunchi di anochi te mainta ariba. Primi un tenchi di konòfló den un tiki zeta di oleifi i pone ariba. FRIU Pone bonchi di Wandu òf su blachi den awa na serena Mainta ta hala e awa pa nanishi sak’é na boka. Hasi esaki pa mas o ménos tres dia. No spanta ora bo nister i saka algu di tur sorto di koló. Tambe e ta remedi.pa doló di kabes duru ( migraine). Pa friu na pechu ta primi lamunchi den honing meskl’é bon i ward’é den un bòter boka anchu (e no ta daña). Si ke por añadí Brandy. Tuma un kuchara grandi e bebe algu kayente su tras. Hende hòmber por bebe Cardia del perro slap durante tres dia. No por bebe muchu pasobra e ta ranka masha. Bebé 9 dia i despues un purgashi Trèk bakoba medio reip un dia i un anochi den Yanever i bebé algun dia; e ta bon pa hende hòmber. 22 KONTENIDO - G GARGANTA Pa garganta iritá ta machiká blachi di Bonoves fini fini, pone un tiki suku aden i hòr ku ne. Por hòr ku awa di blachi di Flaira herebé. Skrap kaska di Matagaliña su rais; poné trèk den awa, pa hòr ku ne. Tambe por herebé e blachi, pone un tiki suku i binager aden pa hòr ku ne. Si e garganta ta morde òf tin stèm hes. Pa doló di garganta ta machiká bakoba i mar’é na garganta. - Herebé kaska di Palu di Sia òf blachi di Skopapel pa hòr ku ne pa doló. - Herebé Watapana Shimaron ku binager i un tiki suku pa los sleim i hecha postema. - Herebé rais di Watapana Shimaron pero esun di mas abou den tera, kaminda e rais ta marka bèrdè no ta sirbi. - Por hòr tambe ku awa ku salu, Kaneleblum òf Basora kòrá tibia. Pa malu di garganta kontagioso (difteria) hòr ku Pegasaya herebé. Traha un pasta di tomati bèrdè bèrdè machiká ku hopi salu aden; lora un paña di flanèl rondó di bo dede, dòp e den e pasta i freg’é tur mainta riba lenga, den shelu di boka i patras den garganta di e pashènt. Ora no ta sali sleim i sanger mas e garganta ta kurá. Sigui tòg un par di dia mas pa siguransa. Pa garganta steif, hunta Zeta di Koko tibia. Lora e garganta den paña (sèrbètè) pa tené kayente; esaki ta masha importante. Tambe por keinta un klenku pa keinta e sèrbètè promé ku lor’é rondó di e garganta. Ora ta kita e sèrbètè perkurá pa no kohe bientu. GAS Gas por duna hende hopi doló. E pashènt su barika ta bira duru duru. - Herebé blachi di Beròm i bebe ora tin doló. E blachi ta duru, por herebé mas ku un bes. - Bebe te di Mampuritu pa respu. - Herebé blachi di Pitiseli huntu ku simia di Komino pa gas na stoma. - Bebe lechi tibia ku konòfló aden. - Bebe te trahá di un lamunchi bèrdè bèrdè kòrta na kuater. Usa basta awa kayente. 23 - Bebe te traha di Kané di palu, Gèmber i anéisat huntu ku kaska di Apelsina. GÒLPI Pone riba kualkier gòlpi un saku ku eis. Esaki ta evitá ku e ta hincha. Meskos ku pa bòlòmbònchi por pone un paña keintá kontra di ketel, basta e lugá no ta heridá (mira aya). Tambe por hunta Zeta di Karpata tibia ariba - Bebe te di blachi di Knòlchi òf di rais di Skopèt. - Bebe kada 4 ora te traha di un telep di blachi fresku òf seku di Yerbabueno. Lag’é trèk 5 minüt. Pa hinchá di gas ta chupa kaska di apelsina pa respu. Hinchá di gas kier men ku tin muchu gas den stoma i den tripa. Brua mes tantu Zeta di Koko ku Zeta di Amandel; tibia e meskla den Baño Maria, hunt’é rònt i den lombrishi. Duna e barika un masashi di ariba bai abou. - Lora un sèrbètè rondó dje barika pa e keda kayente. - Bèt stoma ku awa kayente. Pone kòmprès di Terpentein riba stoma. GORDURA Gordura no ta bon. E por ta kousa di vários enfermedat manera: preshon altu, malu di kurason òf di arteria. E regla prinsipal ta: modifiká bo komementu, kou bon i perkurá pa bastante moveshon. No kome kos di suku ni salu i no bebe alkohòl Perkurá pa bo nir i tripa ta funshoná bon; pues mester uriná i bai af bon. GRAWATAMENTU (GRAWATASHI) Grawatamentu bo ta haña ora algu iritá bo kueru p.e. un pika di bestia òf un mata ku a lastimá bo. Grawatashi ta un inflamashon di kueru ta okashon’é. Tin biaha bo ta grawatá te sangra e kueru; pues e ta mas pió ku grawatamentu Por usa mesun remedi pa tur dos. Si bo ta grawatá, baña ku Korona di la Bírgen (Kleistubòm). Machiká blachi di Kabuya di Tranké, bru’é ku habon blou raspá i hunta e pasta kaminda ta grawatá. 24 Pone blachi di Mataraton den awa na solo. Ora e haña kolo ta baña ku ne pa kita iritashon; por herebé tambe pero mester poné na solo. Bèt ku awa di blachi di Yerba di Plata GRIP Grip ta un enfermedat kousá pa un vírùs, p’esei e tin mester di su tempu pa kura. Mester kuida grip bon pasobra por haña komplikashon. Grip ta un sensashon di kurpa kibra, sin smak huntu ku doló di kabes i di miembro. Tambe ku ferkout nasal i keintura. Pa kuida grip: bisti paña kayente ,no sali den serena, sigur no ku kabes sunú. Tuma sosiegu i perkurá pa tripa ta bashí i pa bebe yerba, p.e. di Lamun Gras pa uriná hopi. No kome kuminda pisá, no sali bai traha o keiru ora e grip no a kita kompletu. 25 KONTENIDO - H HAL Ta rekonosé ku un hende tin gal ora e tin mancha blanku na kara i na brasa. Traha te di Dalpega òf Dalpega huntu ku Sangura; bebe 9 dia un bes pa dia na yuna. Di dies dia ta tuma un purgashi. Bebe te di Sòrsaka 2 bes pa dia te ora e pashènt mehorá. Bebe te di Laraha i baña ku Laraha herebé pa kita mancha den kara i na brasa. Bebe 3 bes pa dia te di sprinchi di Marí di palu. Bebe un bes pa dia 15 drùpel di zeta di Sentebibu; kita e Sentebibu ku solo kayente. HERIDA Pa laba herida ta herebé mas òf ménos un liter di awa ku Flaira i us’é ora e ta lou. Seka e herida bon i stroi puiru di watapana ariba. Tambe por lab’é ku awa di blachi di Guiambo Shimaron. Si e herida ta na pia ta hasi e tratamentu for di rudia. Si bo no tin e yerbanan aki bo por laba ku habon blou.Semper mester seka herida seku seku. Si e herida tin bichi aden, ta limpi’é ku awa tibia ku esensia di binager aden. Kohe Chimichimi su blachi, pas’é riba stòf, poné den pilon, machik’é, keint’é un biaha mas i poné kayente riba e herida. Por herebé bonchi di Watapana seku seku i laba e herida ku e awa kayente. Sek’é bon, despues por stroi puiru di fruta di Watapana seku tostá i fini fini mulá ariba. Pa desinfektá herida nos por primi Lamunchi den awa pa lab’é ku ne òf primi e Lamunchi puru ariba. Por usa awa ku salu òf binager tambe. Pa herida di kòrtá p.e. di bleki, por pone pan ku lechi ariba. Si e herida ta basha sanger kou Tabako di foya pone ariba, e ta stòp sanger i plama doló. Tambe por traha kòfi i pone un kòmprès di kòfi ariba; e tambe ta stòp sanger. Pa herida ku no ke sera (kura), kima òf tota blachi di Klasmulatu, traha un pleister i mara e kataplasma ariba. Tambe por pone suku mei mei di un tela di nanso i mar’é riba e herida pa saka vògt. 26 HIK Pa stòp hik por tuma un kuchara di suku ku lamunchi, gulié poko poko. Por inhalá hundu i tene e rosea mas tantu ku ta posibel paden, laga e rosea los poko poko. Por laga un hende primi bo dùim duru, asina ku bo ta tene rosea aden. Por bebe awa ku boka chikitu i gulié despasio. Por hala rosea durante algun minüt den un saku di papel; perkurá pa e aire keda den e saku. Por bebe te di anéisat na boka chikitu, tené den boka i lag’é pasa poko poko dor di garganta. Pa yu chikitu bati poko poko riba su lomba. Por muha bo dede òf su chupon i stroi un tiki suku ariba i laga e yu chupa. HILCHI Pa due di hilchi, trèk blachi di Kayuda di Tranké den urina di mucha chikitu i bèt kaminda ta hasi due ku ne. Hunta e lugá despues ku manteka (vèt) di galiña. Por bruha e blachinan machiká tambe ku e vèt di galiña, keint’é i hunt’é. HINCHA Riba un lugá hinchá por pone paña òf pan muhá ku binager òf un pida karni fresku. HINKA Frega Banana di Rif riba kualkier hinká pa kita infekshon. Pa hinká di sumpiña por pone Datu ariba, tambe por pone pan ku lechi pa evitá infekshon (tetanus). Pa sumpiña ku a keda den por lèk e leim di Palu di Sia ariba. E leim ta pega riba e sumpiña i e ora ei por sak’é. Tambe por kibra un tòpi di welensali i laga e zeta lèk riba e sumpiña i lag’é para ariba. Pa hinká di zeapel pone un kuchú kayente pa e tenglanan muri. Pone pia den urina; e ta baha e doló. Hasi esaki segun tin mester. No bringa nunka pa saka e tenglanan. 27 Sende un bela i laga e lèk riba e hinká lag’é bira duru; e ta pega riba e tenglanan, asina ku por saka nan. HIPERAKTIVO Kria bo yu trankil, hunga ku regularidat wega di pensa i di konsentrá ku ne, manera dam, dominó òf karta. No duna bo yu hopi snup; suku ta oumentá energia. Tampoko no dun’é kome òf bebe kosnan kòrá HOGAMENTU Si un persona a guli hopi awa, poné riba un tabla ku a pone skeins riba un pieda òf blòki. Su kabes mester ta na e banda ku ta abou, kohe e brasanan di e persona, tene i halsa nan pasa banda di su kabes. Despues baha nan atrobe i krusa nan riba su pechu. Ripití e akto aki hopi bes pa e persona por kuminsá hala rosea. HOLO MALU Hawa paña ku binager òf lamunchi pa kita holó di habon òf di sodó. Pa holó ral òf di kos putri, trèk konòfló den Ron i gulié pa bo respu. . 28 KONTENIDO - I IGRA Pa limpia igra bebe te di Salvia 3 pa 5 dia. Poné anochi na serena, bebé mainta lou. Despues di e limpiesa aki ta tuma un purgashi di Seneblat na yuna. IMPOTENSIA Impotensia ta difísil, pa trata i no semper tin resultado positivo. Pa trat’é nos ta traha siguiente pùnch i bebé regularmente. Bati mitar kòpi di e blanku di Sentebibu huntu ku mitar kòpi di anasa i dos kòpi di te di Gèmber. Pone 2 kuchara di honing aden pa hasié dushi. Ward’é na un lugá fresku i bebe tur mainta na yuna un kèlki. E ta purifiká i ta mehorá sirkulashon di sanger. Kòrda ku remedi trahá ta warda den bòter di glas. INDIGESTION Si bo tin indigestion, kuminsá ku yuna mas òf ménos 4 ora. Bebe durante e 4 ora aki kada ora un glas di awa kayente (natural). Keinta awa pone den butishi ; pone e butishi den paña di sèrbètè riba stoma . Tambe por dòp pan den Brandy i mara riba stoma. No kome kuminda pisá òf ku vèt ; por kuminsá ku kome pida papaya òf kome papa di Ararut i bebe te slap. INFEKSHON Pa infekshon den boka por herebé rais di Watapana Shimaron ku un tiki binager i suku aden pa hòr ku ne i pa tene den boka. Tambe por tene awa di Welensali den boka. INKONTINENTE Inkontinente ta ora un hende no ta sinti urina ta bini. Bebe te di Sòrsaka, Skopapel òf Tanchi. Si bo tin ku sali no bebe líkido ; stòp di bebe líkido dos ora promé ku bo bai drumi. 29 INSOMNIO No por drumi ta e kos mas fastioso ku tin. Tur hende grandi mester mas o ménos 6 ora di soño pa nochi. Si bo no ta drumi bastante bo kurpa ta suak. Den dia nunka bo por rekobrá e soño ku bo a pèrdè. Kada hende mester konosé nan mes i regla nan soño. Si nan ta salú nan no ta haña problema fásil. Kousa di insomnio por ta: Drumi hopi den dia, un bida alterá ku problema i preokupashon, doló, trabou físiko duru, kansansio mental, sonidonan fastioso, kome kuminda pisá promé ku drumi, efekto di remedi òf un matras malu. Bebe un kuartu di ora promé ku bai drumi lechi ku honing aden. Kòrta un apel na kuater, herebé 5 minüt den un liter di awa, añadí 4 klabu i 4 blachi yòn di Sòrsaka. Partié na tres i bebé. Bebe te di Korona di la Bírgen ku flor kòrá. Por bebe tambe 10 drùpel di Valerian den awa òf te. Kome anochi promé ku drumi hopi pinda; si bo ta na estado no hasié. Por pone flor di Kayena Kòrá den un kòpi di awa kayente i lag’é trèk mei ora. Pone miel di abeha aden i bebe un ora promé ku bai drumi. No usa suku. Si bo no a haña e resultado deseá bo por oumentá e flor progresivamente; kier men subi e kantidat di flor ku unu te ora haña e dosis apropiá. Tambe por bebe te di yerba di Sòrsaka pa drumi bon. Por tuma un baño tibia di yerba di Sòrsaka Bebe te traha di Lamunchi huntu ku Kané di Palu., te di Kròpsla tambe ta yuda. Stroi blachi di Mataraton riba kama, e ta maria bo i poné bo drumi. Tambe por usa Yerba di Hole blanku, por mar’é ku un lensu na kabes. Baña ku diferente Yerba di Hole di kabes te pia. IRITASHON Pa iritashon di kútis, kara, brasa, lomba kousa pa awa di laman òf solo, por pone kataplasma di wòrtel òf batata raspá. Tambe por pone slais di Patia òf di Kònkòmber Salada . Por baña ku blachi Koba pa freska kueru. Tambe por trèk blachi di Banana di Ref lag’é fria, pone na solo i baña ku ne. 30 Pa iritashon vaginal ta pone Ron blanku den awa i baña ku ne segun ta nesesario. Despues por hunta vaselin blanku. Pa iritashon di garganta (Angina) ta herebé rais di Matagaliña, pone un tiki binager i suku aden, ward’é den un bòter skur. Hòr tres bes pa dia te patras den garganta ku ne. Pa iritashon di boka di matris por tuma baño di guma, ku karbonata di soda òf ku un desinfektante. Pa iritashon riba lenga òf den shelu di boka ta machiká Tomati bèrdè i buta salu aden. Lora un paña di nanso usá kaba rondó di bo dede. Dòp e den e djus di tomati i freg’é den boka i riba lenga di e pashènt. No spanta si e sangra. Pa iritashon paden tin ku freska. Por freska ku warapa di Kaska di Anasa, òf bebe te slap di Korona di la Bírgen. Por bebe awa di Lamunchi sin suku henter dia. Por herebé Anéisat , basha awa ariba i bebe henter dia. Pa tur iritashon di kueru por hunta Zeta di Koko 31 KONTENIDO -K KABEI Kabei salú por laba ku: blachi di Zjozjolí, Kanelublum, Lebelebe (baba mondongo) di Sentebibu òf di Guiambo. Pa duna forsa por laba ku dòl di webu; bo kabei ta keda ku un lustre bunita. Opservashon: sentebibu ta kambia kolo di kabei. Pa kita kaska hunta kueru di kabes anochi ku zeta di koko. Mara kabes pa bo no susha bo kusinchi. Por frega Lamunchi den kabes. Despues ta laba kabei i peña ku un peña fini fini. Pa kabei (di mucha) ku no ke sali herebé Rósamarein huntu ku palu di Kinina pa laba ku ne. Por sigui peña ku ne te ku e otro labá. Romero tambe ta bon. Pa kabei seku hunta awakati hechu (brùin) den kueru di kabes. Bisti un kapa pa e vèt drenta den kueru. Tambe por hunta siboyo mulá den kueru di kabes; e tin vitamina C aden i ta pone kabei lombra. Pa tene kabei salú brua 2 parti igual di Sentebibu ku Shampu i tambe por poné den rins. Por añadí un tiki zeta di Karpata òf di Awakati pa e kabei no seka.. E mesklanan aki ta dura hopi i no ta daña. Den e kaso aki sentebibu no ta kambia koló di bo kabei. Pa kabei ku ta kai òf ta kibra por traha e siguiente krema pa yena kabei: Bati 2 kuchara di karpata huntu ku un kuchara di res, pone un tiki perfume (kolonia) aden pa e haña un oló agradabel. Bati nan huntu te ora e krema bira blanku manera lechi. Hunt’é tur dia. Pa kabei ku ta kai i no tin brio ta traha un djèl di kayena kòrá ènkel su flor na e siguiente manera: Machiká 4 blachi di flor di kayena den mitar kòpi di awa. Laga nan sosegá pa mas o ménos 6 ora te ora e gelatina lòs, kol’é i poné den kabei labá ku ta muha ainda; no hawa e kabei. Por usa e djèl aki tambe pa peña modèl. Por frega kueru di kabes ku Lamunchi òf Siboyo òf nan dos huntu. Laba kabei 2 bes pa siman. Pa e siguiente resèt mester kuida bo wowo: mula 3 òf 4 promèntè grandi. Laga un otro persona frega e promèntè kaminda e kabei ta kai, esaki ta stimulá e ardunan. Laba kabei si por ku Zjozjolí, Kadushi, Guiambo òf Sentebibu. Pa kabei ku no ke krese buta mas o ménos 200 klabu di oló den un liter di Aguardiente di kaña, sakudié bon i poné den un bòter di glas. 32 Poné den solo i serena durante 15 dia. Despues ta kol’é i ward’é den bòter di glas. Hasié delegá ku awa den 2 parti igual. Freg’é den kueru di kabes tur dia. Laba kabei kada dia pasa. Krema di sentebibu: Bati e baba (mondongo) di dos blachi mediano di Sentebibu, pone 2 kuchara di zeta dushi òf zeta di Oleifi aden. Hawa e kabei despues ku awa di binager. Pa kabei slap haña forsa: Brua un kòpi di zeta di bakiou ku un kòpi di djus di apelsina fresku. Hunt’é anochi i lab’é mainta. Pa kabei pintá dañá nos ta usa resèt di kabei seku kibra. Pa kabei blònt keda ku su kolo ta peña ku listerine òf diosógen. Pa kabei ku pieu: Pieu ta un insekto chikitu ku ta kousa iritashon den kuerú di kabes.Aunke un hende ta higiéniko e por haña pieu. Pieu ta bula di un hende pa otro. Mester isolá e persona ; no por peña ku su peña i no mester drumi banda di e persona infektá. Buta tabako di foya trèk den mas o ménos mei liter di Ròn durante 24 ora. Hunta e kabei papa muha ku e líkido i mar’é ku un lensu blanku pa vários ora. Laga un otro persona peña e kabei ku un peña fini ( den boka di pueblo yama peña di pieu). E persona mester tin un sèrbètè blanku riba su skochi pa mira e pieunan i webunan ku sali pa mata nan òf tira nan despues den kandela. Mula mei kòpi di simia di Skopapel, bru’é ku un kuart kòpi di zeta di koko. Hunt’é den kueru di kabes i den kabei, mara kabes ku un paña blanku anochi. Saka e pieunan mainta promé ku laba kabei i laba kabei ku awa di binager. KABES Pa doló di kabes por limpia blachi di Karpata òf di Karawara Spañó pa kita bagas. Meskla nan den zeta di koko i mar’é na kabes (frenta). Limpia blachi di Mangel ku alkohòl òf Ròn mar’é na kabes. Por mara tambe blachi di Yerba di hole òf di Mataraton. Por mara kaska di bakoba na frenta; tambe por basha Zeta di Koko meimei di kabes òf raspa batata i mara na kabes Tambe kaska di patia ta fria doló. Ademas por mara blachi di Hòslit machiká òf blachi di Kalbas di mondi. Tambe por bebe te di Hòslit, di Yerba di Guiambo òf di Mango. Kòrda ku stoma bashí tambe ta duna doló di kabes. Si kabes ta bira traha kòfi ku bonchi di Wandu aden (kòfi totá fresku ta mihó). 33 Opservashon: Kontrolá preshon. KACHETE Ora bo saka un pipita tras di orea, bo kara hincha i bo tin un tiki keintura bo tin kachete. Mester kuida kachete masha bon pa no haña komplikashon. Espesialmente mucha hòmber i adulto maskulino tin chèns ku e kachete ta baha den barika.(testíkulonan) i hasi nan infértil. Por mara e kachete i tené mas o ménos 6 siman kayente. Por hunta blouzalf ku ta haña na botika. Mester tene sosiegu apsoluto. Por raspa pipita di awakati i poné ku kòmprès friu tras di orea tres bes pa dia. Pa dòlò di kabes i kentura pone kòmprès friu riba frenta. Limpia kurpa ku awa ku temperatura normal. KAÍDA Si un hende sufri un kaida for di un altura hopi haltu mester basha hopi awa riba dje di kabes te pia. Si e awa di ducha ta friu i e pashènt por para, habri ducha i laga e awa keda basha riba dje. E awa ta trèk tur doló. Si nada no a kibra por bati e kurpa kaminda e persona tin doló. Si tin laman ei banda hink’é i sak’é algun biaha. KALAFRIU Si un hende tin kalafriu ta hinka man òf pia 5 minüt den awa kayente i despues ta hink’é i sak’é mes ora den awa friu. Ripití esaki 2 òf 3 biaha. Despues seka nan i frega nan hasi kayente. KANSANSIO Ora ta sinti kansansio bebe un glas di awa ku salu òf un warapa di kaska di apelsina ku suku largá (brùin), bebé kayente. KALOR Muchanan sa saka hopi kalor di forma rondó na nan pia. 34 Lèk zeta di taki di Karawara spañó, di Flaira òf zeta di Bakiou ariba. Laba nan ku habon blou i seka nan masha bon. Kòrda kita e ropchi. KARNI MACHIKA Si bo dal òf stot bo pia òf brasa, e lugá por machiká i hasi hopi doló. Por hunta Arnika puru ariba òf pone kòmprès di awa blanku ku Arnika. Tene e kòmprès muhá ; sino e ta duna grawatashi. Usa pan, e ta wanta vògt mihó. Tambe por traha un kataplan ku 2 te 4 blanku di webu mas o ménos blachi di Eukalipto aden. Mula e blachinan fini fini ku un bòter òf ku un degròl KAYO Pa kita kayo por hasi lo siguiente; pone pia den awa tibia ku salu, i si ta deseá poko binager. Por usa awa tibia ku soda tambe. Por frega e pia ku tapushi di maishi seku pa los kayo. Primi un tenchi di konòflo den zeta di oleifi pa pone ariba. Tambe por pone pida tomati bèrdè òf medio reip.Tambe por traha un meskla di Almendra ku mes tantu Terpentina , hunt’é ku un pluma i tap’é ku un gasa òf flanèl. KEINTURA Ora bo tin keintura bo mester kome promé ku e keintura baha. Mas o ménos 24 ora bo mester yuna. Bebe hopi awa, awa di Lamunchi òf te slap. Perkurá pa bo bai af bon i provoká sodamentu. Traha un kama di yerba di Bruska pa e pashènt drumi ariba. Troka e blachinan despues di 12 ora. Trèk un kòpi dje Bruska i laga e pashènt bebe. Bruska ta yuda hasta ku keintura Tífùs. Por usa Mataraton tambe pa traha un kama. Perkurá pa e blachi di Mataraton pa drumi ariba ta limpi. Pa e pashènt no grawatá. Pa yu chikitu por pone batata raspa den su mea (kambi’é despues di algun ora).Tambe por hunta e kurpa ku Yerba di Hole den Zeta di Koko. Por pone tambe hopi flor di kèlki-hel den awa trèk pa baña ku ne . Òf por poné komo kòmprès bou di pia i na kabes. Laga e yu bebe kada bes te di Lamungras, awa di Lamunchi òf djus di apelsina pa laba nir. Por baña e pashènt ku awa tibia i si su kueru ta seku usa awa friu i pone awa friu na frenta; kambi’é kada bes pa e ta fresku. 35 KENKUS Pa kenkus nos por bebe honing ku Sentebibu i nétumuskat aden. Tambe por bebe te di blachi di Tebenk. Tambe por bati dos webu ku hopi suku aden, añadí vanilia, un glas di lechi kayente i un kèlki di Brandy. Bebé promé ku drumi anochi òf mainta trempan pa fortifiká pechu i baha tosamentu. Konseho: No kome pinda òf otro nechi pa no tosa hopi. KIMA Pa tur sorto di kimá ta konta: Basha awa ariba òf poné den awa. Esaki ta evitá blar. Konseho: No kibra blar, e ta forma un defensa natural kontra infekshon. Tapa e lugá ku un tela blanku di katuna; strika e tela promé. Si e kimá no ta grandi por pone despues di 4 ora mei kòpi di salu den un galòn den awa pa lab’é. Si e kimá ta kubri gran parti di kurpa, laga e pashènt drumi plat i tap’é ku un laken limpi striká i yama dòkter. Si un hende ta na kandela lor’é mesora den un laken pa hoga e kandela i buska dòkter. Kima di solo: Baña mas o ménos 5 dia ku awa di guma òf baña ku awa di yobe. Machiká un kòpi di blachi fresku di Guyaba, herebé den un galòn di awa i añadí 2 galòn mas pa baña ku ne.. Por hunta ademas zeta di Koko, zeta di Oleifi òf was di abeha. Tambe por buta slais di kònkòmber salada òf batata raspá. Kimá di zeta òf awa kayente: Por mula un siboyo kòrá i poné mesora riba e kimá; e ta pika un tiki pero e no ta laga marka. Tambe por hunta honing mesora pa e no forma blar. Por pone tambe kaska di bakoba. Por laba blachi di Sentebibu ku habon, primi nan saka e djus pa hunta ku ne. Pa kimá di un opheto ta kita kualkier taki di palu, tené den kandela i laga e zeta lèk riba un paña blanku di katuna (bieu) i mar’é riba e lugá. Pa kita mancha di kimá, mula Ruku hasié fini poné den zeta di koko na kandela i lag’é kushi, hunta e manchanan blanku, ku tempu nan lo kita. Tambe por hunta kakou-vet. 36 KLABU DI BOBO Pa klabu bobo nos ta primi un lechi di konòfló, bru’é ku zeta di Oleifi i mar’é riba e klabu bobo òf fret pa nan kita. Tambe por pone tomati reip, un snechi di Lamunchi òf Oleifi ku salu. KLESTE Por tuma klesté pa vários motibu; pa keintura, pa konstipashon i pa limpiesa general. Herebé Kaneleblum, pone zeta dushi aden anto pasa e klesté lou Pa wangi por pasa klisté di Sauku. Ora tin keintura por pasa klesté di blachi di yerba di Fruminga pa limpia tripa. Asina e keintura ta baha. KOLESTEROL Kolesteròl altu ta malu pa kurason. Dor di kome kuminda ku hopi vèt saturá, benanan ta sera i por kousa ataka selebral òf ataka di kurason. Mester perkurá pa hopi moveshon i mester baha di peso. Kuminda ku ta derivá di animal manera karni di porko, manteka, margarina, lechi,,keshi, kabaron, uster, karko i karni orgániko manera igra i nir tin vèt saturá. Evitá di kome hopi kuki, bolo chukulati pasobra tin vèt saturá skondí den nan. Pa baha kolesteròl por kome pa dia mitar awakati òf dos lechi di konòfló. KOHE BARIKA Ohochi i desu ta kohe barika di un hende ora e hende hasi algu ku a duel nan òf ora nan tin gana di algu di kome ku e hende tin i no a duna nan. Nan ta bisa ku desu, (esun ku nase despues di e ohochi) ta kohe barika mas duru ku e ohochi. E persona ku nan a kohe su barika ta haña doló apnormal den su barika, ku hasta por mat’é. Mester duna e ohochi (desu) zeta pa e hala e barika di e pashènt; si e ninga mester oblig’é pa e pashènt no muri. Ta konosí ku un hende a yega di saka lo kual e a kome kompletu, pero duru manera pieda. 37 KOLIBRÍ Tin 3 sorto di kolibrí: Un ta sali na forma di blar, otro den forma di pipita i otro ta sali manera un inflamashon. Kolibrí por duna doló fuerte i ta grawatá masha hopi. P'esei e ta sigui bira mas grandi. Pa evitá esei mester tuma baño ku awa di Flaira (tambe por bebé) òf por machiká blachi di Flaira pone ariba. Baño di Banana di Ref tambe ta yuda. Por hunta zeta di koko pa baha grawatamentu. Bebe te di blachi di Flaira òf te di stèngel di Bembe, no di blachi. Blachi no ta sirbi. Pa doló ta bai dòkter. Otro kos ku mester hasi ta skirbi e kolibrí. Tin hende speshal ku ta hasi esaki. Nan ta skirbi rondó di e kolibri i hasta riba dje. No ta importante kiko skirbi; pasobra ta e índigo ku ta den e enk ta e remedi. Ántes ta skirbi nòmber di Hesus, Maria i Hosé i ta marka krus. Mester skirbi na prinsipio i na final di e kolibrí pa e no sera. (esta prinsipio i final no mester kontra otro, si no e pashènt ta muri). Kana den santu kayente na laman i koba un buraku, hinka pia aden i tapa nan. Tuma baño na laman ora solo ta hopi haltu. Konseho: no kome karni di porko, ni piska, ni kuminda pika òf demasiado temperá i no papia mes di bebida alkohóliko. KONSTIPASHON Konstipashon por ta kousá pa: poko moveshon, nervio, remedi òf kome mal balansá. Hasi gimnasia mainta tempran i frega kustia banda robes di ariba bai abou pa fortifiká tripa. Bebe mainta trempan na yuna un glas di awa ( no friu) i sigur 8 glas pa dia. Tambe por pone 2 kuchara haltu di papa Quaker den un glas huntu ku un kuchara plat di rasenchi; basha poko awa aden i lag’é para reis di anochi te mainta. Bebé na yuna pa habri barika. Tambe por pone anochi 4 prùim den djus di prùim òf awa laga nan blas. Tuma nan mainta nan yuna. Hasi gimnasia i kome hopi berdura i fruta, pera ta masha bon. Por bebe tambe warapa di Tamarein. 38 Pone 3 òf 4 prùim den awa huntu ku mas o ménos 2 kuchara di Linasa lag’é para anochi te mainta i bebe na yuna pa habri barika. Kome papaya regularmente. KOMEMENTU Pa haña gana di kome ta bebe te di yerba di Sangura na yuna. Por bebe tambe djus di kurason di Laraha dushi i te slap di su kaska. Pa yu chikitu siña kome kuminda duru, ta machiká funchi ku bo man. Dòp e den kadushi òf guiambo i hink’é den boka di e yu. E ta slep bai paden. KORTA Pa stòp sanger di un kòrtá por pone kòmprès di kòfi ariba. Kou blachi yòn di Kalbas di mondi i poné riba kòrtá; e ta kura herida i ta stòp sanger. Lèk zeta di rais di Watapana Shimaron riba kòrtá; por primi un lamunchi ariba pa desinfektá i stòp sanger. Pa kòrtá di metal frusá, ta muha un snechi di pan ku lechi (fresku ta mihó) mar’é riba e kòrtá pa evitá infekshon. KUERU Pa tur problema di kueru por baña ku Korona di la Bírgen; promé ku baña ku ne ta bon pa keint’é na solo. Usa taki i flor pa traha baño; despues di baño ta hunta kueru ku Zeta di Koko si e kueru ta seku i tin kaska. Tambe pa kita grawatashi ta usa Zeta di Koko; e ta yuda tambe ku alergia. KURPA SLAP Si bo ta sinti bo kurpa slap sin forsa traha papa di Ararut (shalup) i bebe vários bes pa dia. Traha sòpi di polèchi di pichon òf sòpi di pia di baka pa fortifiká bo. 39 KURASON Hende ku ta sinti kurason no mester kome kuminda vèt. E mester kome hopi Awakati òf Papaya i bebe hopi awa di Koko lepla. Su kuminda mester konsistí di hopi berdura i e mester perkurá pa bai af bon. Tambe e mester in hopi moveshon. Ta bon pa e sali keiru riba un kaminda largu. E no mester kome blanku di webu. Ora e tin doló e por bebe Mampuritu òf Anéisat. KUTIS Pa yu chikitu tin kútis fini i salu ta pone den su awa di baño un tiki blous (di klòmpi). Tambe por herebé Beròm pa bañ’é ku ne. Pa kita mancha blanku den kara ta traha te stèrki i laba kara algun bes pa dia ku ne. Pa kútis keda bunita no kome kuminda vèt, kos dushi, webu, òf speserei pikante. Kome berdura kurú i Batata herebé den su kaska. Pa kútis seku por traha siguiente masker: Bruha un kuchara di miel den 2 kuchara di Kalmèki òf yogurt i pone algun drùpel di lamunchi aden. Hunta e meskla riba kara i lag’é keda mas òf ménos 10 minüt. Limpia kara despues ku awa lou i hawa ku awa friu. Un otro masker pa hasi kútis bunita ta: machiká un pida banana, pone un tiki miel i 5 drùpel di lamunchi aden. Bruha nan bon i hunt’é diki diki riba kara. Drumi ku wowo sera un kuartu di ora sin papia, kit’é despues ku awa di yobe. Pa pèshi den kara por laba kara ku awa di laman òf awa ku salu di laman aden Por hawa kara tambe ku karbonata di soda. Pa mancha di pèshi por hunta djus di lamunchi, di milon, di wòrtel òf di pitiseli. Pa kita purunchi ta hunta kara tur anochi ku e siguiente loshon: Bruha mes tantu zeta di oleifi ku zeta di amandel i zeta di kanfer i hunt’é tur anochi. Opservashon: Kòrda ku limpia kara promé ku drumi ta un eksigensha indispensabel. Por usa zeta di koko i hawa ku awa lou i awa friu ku ta bon pa porio. 40 KONTENIDO - L LECHI Pa yena lechi ta machiká simia di Zjozjolí i kome. Tambe por herebé e simia huntu ku suku di klenku. Tambe por kome hopi pinda. Pa stòp lechi ta pone pitiseli riba pechu òf ta tuma un prugashi. Pa kanal di lechi stanká ta pone blachi di kolo riba pechu. Pa desinfektá pechu promé ku duna yu lechi ta limpia pechu ku awa tibia ku salu. LENGA Pa limpia lenga blanku ta machiká tomati bèrdè, pone salu aden i lora pida paña di un laken bieu na bo dede, dòp e den e djus di tomati i freg’é riba lenga. Tambe por machiká blachi di Bonòfes pa frega lenga, ensia di djente i patras den garganta. Si e lenga kibra na sanger no ta nada; hasta ta bon pa e kura. Ripitié mas o ménos un siman tur dia. LEP Ora lep ta kaska por hunta kakouvèt òf un otro zeta p.e. Zeta di Koko òf Vaselin. Sobretodo mester bebe hopi djus di Lamunchi, Apelsina, Grepfrut òf di Laraha dushi pa haña vitamina C. Si e lep a kibra den huki di boka, bèt ku Alein. LOMBA Por muha wèrki ku Brandy i mara riba lomba. Traha un faha ku kabuya di Pita. Bati blanku di webu ku binager, pone riba e kabuya i mar’é na lomba ku ta hasi doló. Mara kòmprès di awa di kaska di palu di Sia pa fria doló. Mula tera kòrá ku butishi òf un pieda. Muha e tera i mar’é na lomba. Troka e tera tur dia. No usa e tera nunka di nobo. Tambe por traha siguiente turada: Hasa siboyo (kòrá), bati un blanku di webu, pone nan riba un flanèl, raspa nétumuskat spañó ariba i mar’é riba lomba. 41 LOMBRISHI Ora e lombrishi a kai kaba i e yu tin doló, ta pone un klenku riba kandela, dobla un bruki i tibi’é ku e klenku. Fula na kara kon kayente e bruki ta promé ku mar’é riba lombrishi. Esaki ta pone e yu saka bientu. 42 KONTENIDO -M MAN Si bo man ta soda ta hopi fastioso. Por hinka man den awa kayente i awa friu, ripití esaki vários biaha i kaba ku awa friu. Por pone karbonata di soda den e awa. Por hunta man ku kalki, guma, hariña di pan, talko òf kreit mulá. Man ku dede di skèrf kousá pa p.e. habon, por hunta ku vaselin. Man ku a kima nos ta hinka mesora den awa i despues por pone kònkòmber salada ariba. Pa man ku mancha di kimá mira na KIMÁ . MARIAMENTU Si un hende maria por stòp e mariá masha fásil. Si e hende ta man drechi, ta hinka katuna den su orea banda robes, si e hende ta man robes, ta hinka katuna den su orea banda drechi. MATRIS Si un muhé embarasá ta sinti algu, ta herebé blachi di Skopèt slap i bebe Si un hende tin friu na matris tambe ta bebe Skopèt. Si tin iritashon na boka di matris. por iriga ku bikarbonato di soda. Si tin iritashon na vagina ta sinta den awa tibia ku guma. MENOPOUSA Lokual mas tantu hende por tin molèster di dje den e periodo di menopousa ta: sodamentu apnormal, sinti hopi kalor i benout i kuminsá soda di repente. No bebe hopi kòfi, ni bebe alkohòl i no huma. Bebe hopi te di Kaneleblum i hopi te di sòrsaka. Si tin nervio baña di kabes te pia ku sòrsaka òf laraha, por kombiná nan tambe. Kushina ku gèmber i por bebe awa natural ku gèmber i miel aden. Mira pa bida ta trankil i no hasi kos nervioso. 43 MENSTRUASHON Si menstruashon ta tarda, bebe 3 dia adelantá 3 bes pa dia te di Yerba di Seru, te di rais di pitiseli òf te di basora pretu 3 dia promé di fecha i tres dia despues ku e la bini. Si e tin kustumber di tarda ta bebe 9 dia promé ku fecha te di rais di Tròmpet; stòp mesora ku e regla bini. Si menstruashon tarda mas ku 9 dia bai dòkter; kome hopi anasa, usa hopi pitiseli i bebe sòpi ku hopi siboyo aden. Si tin doló, bebe 3 drùpel di Valerian 3 bes pa dia. Si tin kram herebé blachi di Basora Pretu i bebe 2 bes pa dia. Si tin gana di saka ta bebe te di Mampuritu. Te di rais di Pitiseli ta evitá doló tambe. Si tin bashamentu ta pone saku di eis riba barika i drumi sosegá. Kou i guli tur mainta durante 2 luna un lechi di Konòfló òf machik’é, lor’é den pan i gulié. MIGRAINE Migraine ta un doló di kabes masha fuerte ku un hende ta sufri di dje. E ta bini kada bes p.e. ora e persona tin preokupashon. Si migraine ta bini di stoma òf problema di tripa mester trata nan. No mira den lus fuerte, hunta kabes ku zeta di Koko i drumi den luga skur i ketu. Sera wowo i relahá. Por tuma un baño ku Laraha di kabes te pia. Kòrda pone e awa na solo. Por pone kòmprès di awa di binager, por mara blachi di Kolo na kabes, por traha un baño di blachi di tur palu di fruta ku bo por haña; e ta yuda fantástiko. Si bo ta sinti ku bo ta haña migraine, traha un kòpi di kòfi stèrki i pone un telep di djus di lamunchi aden. Esaki ta yuda prevení migraine. MORTO Si un morto kuminsá traha òf bo pasa banda di un graf abri ku ta hole òf bo sinti un otro oló ku a repugna bo, hasi lo siguiente: Pone un kabes di Konòfló trèk bon den Ron. Bebe e Ron i guli e Konòfló. Lo bo respu i saka tur mal smak; ademas e Konòfló ta limpia paden. Hunta riba stoma ku ne 44 MUHA KAMA Kousa di muha kama por ta: E mucha por tin miedo pasobra p.e. mayor ta muchu severo, òf pasobra ta spant’é ku algu ora e hasi baldadi. Òf e no ta sintié sigur den un ambiente straño. Por ta ku e yu a soña fastioso òf algu a pasa den dia ku a impreshon’é. Tambe ta posibel ku resultado na skol no ta bon òf muchanan ta tèr e. Pa yuda e yu, mayornan mester aktua trankil. No grita, ni zundra e yu ora e la muha kama. Dependé di su edat ( riba 8 aña) ta palabrá ku ne ku e mes tin ku laba e laken.Maske e mama lab’é di nobo sin ku e yu sa. Dor ku e yu lo no gusta ku e mester limpia tur kos asina ku e lanta, inkonsientemente lo e bai stòp di muha kama. Un otro método ta, lanta e yu minimal 2 biaha anochi pa e bai baño. Aunke e yu ta na soño, kana ku ne pa gui’é. Bisti e yu kayente (un karson di katuna). Tambe por bañ’é ku awa tibia promé ku bai drumi. Tambe por kohe tres abeha. Laganan seka, mulanan fini fini i pone e puiru den un poko biña blanku, laga trèk. Bebe 4 bes pa dia un kuchara. 45 KONTENIDO – N NANISHI Pa nanishi ku ta sangra, por pone un paña ku awa friu riba frenta òf na kada banda di kara. Por pone paña ku binager òf ku lamunchi na nanishi. No laga e pashènt drumi pa e no guli sanger.Mihó lag’é sinta i tene su kabes algu patras. Si un hende ta haña e sangramentu aki ku regularidat e mester kome hopi tomati, kolo, wòrtel, siboyo, apelsina , grepfrut i mandarina. Pa nanishi será ta hala awa bashí òf ku un tiki salu aden dor di nanishi i sak’é pa boka. Anochi por kòrta un siboyo, poné riba un skòter banda di bo kama asina ku bo ta sinti su oló ora bo ta drumi. Si bo ta nister demasiado, pone un tiki salu den nanishi. NERVIO Nervio su kousa por ta: un situashon di inseguridat, di ansha, di relashon insatisfaktorio p.e. na trabou , di kansansio di trabou, di kome mal balansá i di uso di alkohòl. Síntomanan por ta: Rabia lihé, tin mal beis, yora por nada, keda sin por drumi, ta sinti ansha i ta tembla. Bebe te di Sòrsaka òf di Valerian su blachi tres bes pa dia. Por bebe 10 te 15 drùpel di ekstrakto di Valerian 3 bes pa dia. Tuma tur dia un baño di kabes te pia ku Sòrsaka i Laraha huntu òf apart. Kome hopi Amandel dushi, kana mainta trempan i atardi ora solo ta baha bou di Palunan di barba di Yònkuman ku ta flora i hala rosea hundu. Bai laman mainta promé ku solo sali i basha awa di laman riba frenta, laga kore riba kabes bai patras. NIR Pa pieda na nir herebé blachi di Pegasaya shimaron (no stèrki) bebé 9 dia, kontrolá urina i bebe di 10 dia un purgashi. Si nir ta malu por trèk Watapana shimaron i bebe henter dia pa uriná. Asina por hasi tambe ku rais di Infrou, blachi di Otoheifi i te di Lamungras. Pa doló i pieda na nir por bebe blachi di Pinda shimaron herebé poné na awa. En general ta bon ku pashènt di nir ta kome Patia. Pa limpia nir ta herebé un man di blachi di Meona den un liter di awa i bebe un glas mainta i un glas anochi. 46 NISTER Si un hende ta nister hopi esta apnormal, pone un tiki salu den nanishi. 47 KONTENIDO - O OPERASHON Pa kita marka skur di sikatris di un operashon ta traha e siguiente krema. Dirti sebu di baka i pone un tiki salu i algun drùpel di Lamunchi aden. Bruha nan huntu i ward’é den un pochi di glas boka hanchu. E no ta daña fásil. Por kuminsá hunt’é ku regularidat for di 6 siman despues di operashon. OREA Pa limpia orea ta pone 4 blachi diki di Hòslit den baño di maria riba un kandela abou te ora ku e blachinan a saka nan líkido. Rekohé e líkido den un bòter i ku un gotero ta drùpel promé ku drumi 3 gota den kada orea i tapa nan ku katuna. Si no sali nada ripití e tratamentu e dia siguiente. Si atrobe nada no sali e orea ta limpi. Ripití e tratamentu kada 6 luna. Pa doló di orea ta keinta un kuchara di zeta di kushiná huntu ku 2 djente di konòfló machiká pa drùpel 2 òf 3 bes pa dia tibia den orea. Tambe por laga un señora ku yu na lechi spùit lechi den e orea. Keinta un blachi grandi di Hòslit te ora su kolo bira mas kla, machiká i keint’é atrobe. Dòp un pida katuna den e líkido ora e ta lou i hink’é den orea. Lèk 2 drùpel di zeta di Amandel lou den orea. Hòr ku awa di rais di Watapana shimaron i perkurá pa e awa yega te den garganta patras. Pa orea ku ta kore kòrta un pida mas abou di un siboyo largu, esta kaminda e ta habri manera un pipa. Hink’é den orea i laga un pida pafó pa e saka e líkido. Meskos ta hasi ora e orea tin awa aden Pa orea ferstòp ta drùpel zeta di Oleifi òf di Amandel lou aden. Despues ta haw’é ku awa tibia pa lòs e pròp. E mes un kos ta hasi pa orea ku ta flùit. Si orea ta sangra bai dòkter mes ora. OYADA Ora un mucha ta slap i ta pega soño apnormal sin ta lanta e por tin oyada. Pasa lenga riba su frenta; si e frenta ta smak salu mes ora abo sa ku ta oyada. Baña e yu ku awa ku un tiki blous aden i basha e awa di frenta bai patras. Huma e yu despues i lag’é drumi. Si ta un hende grandi ta sinti slap, mara un lensu di e persona ku a dun’é oyada na su kabes i hum’é. Por machiká Yerba di Hole blanku (Hole Kreina ta mihó), den zeta di koko; pa hunta e pashènt ku ne i despues sensi’é. 48 KONTENIDO – P PAPIA Si un mucha ta tarda pa papia (bon) buta awa para den kalbas i dun’é bebe. PARALITIKO Kome un pida banana hechu tur dia. Duna masashi tur dia ku zeta tibia pa los miembronan. Tuma baño di pia tibia ku awa ku salu; despues a seka e pia bon i hunt’é ku zeta òf ku un krema vèt. PARASITO Pa wangi ta herebé Seneblat, poné na serena i bebe un kòpi mainta na yuna. Por herebé tambe huntu ku Tròmelstòk pa purgashi. Tambe por bebe Seneblat huntu ku Epsonsalt. PARKINSON. Pashènt di Parkinson su situashon ta bai dia pa dia patras. Ta masha importante pa e pashènt por kana lo mihó posibel, ta p’esei e mester hasi ehersisio tur dia ku su pianan. E pashènt mester trata pa keda mas movibel posibel. P’esei e mester hasi ehersisio ku brasa i dedenan tambe. Asina por retardá e proseso di inmovibelidat. Tambe por duna e pashènt masashi. Ora e pashènt ta sinti tenshon òf ta nervioso e por bebe 10 drùpel di Valerian den awa. ( no mas ku tres bes pa dia). PARTO Pa un bon parto por pone flor di Karawara Spañó trèk den awa i bebe Tambe por bebe te di blachi di Sòrsaka. Pa parto bai lihé bebe 7 te 8 luna promé ku parto te di blachi di Wandu. Delaster siman bebe te di Yerba di Hole blanku ku Kané. Pa lanta doló ta bebe te di 5 blachi di Oleifi ku Kané aden. Pa fria doló bebe un glas di chukulati ku un kuchara di Gèmber aden. Por bebe te di Wandu promé i despues di parto pa saka friu (flema). Ora di parto ta basha awa kayente manera por wanta riba barika di e señora; e yu ta sali mas lihé komo ku pafó di e barika tambe ta kayente. Tambe por keinta sèrbètè den awa pa pone riba barika. Pa los spa ta bebe te slap di Lumbra blanku. 49 Despues di parto ta tuma 4 bes pa dia 9 dia largu un baño ku: Blachi di Oba, Basora pretu, Mango, Kashu i di Sòrsaka. Despues di parto ta tuma sodó; ta herebé: Welensali, Karawara di mondi i basora pretu huntu. Pone 2 tabla riba un hèmber di tal manera ku ora e señora sinta e damp ta bai den su kurpa. Por hasi esaki di promé te 9 dia despues di parto si esaki ta nesesario. E sodó aki ta saka tur kos ku mester sali for di matris. Ta bon pa bebe un kòpi di e yerba ku a herebé. Tambe por bèt kustia i lomba ku ne. Miéntras tantu ku ta tuma sodó. Si a pèrdè yu ta hasi meskos. PASMA Ta haña pasma ora un hende ku a kaba di traha ku kandela òf na fòrnu a kue un friu, ora sea un bientu friu a pasa riba dje òf áwaseru a finfin riba dje. E persona ta bira steif; i tin dòlò Tambe e por keda ta tosa seku. E persona mester tuma sodó. Ta herebé den hopi awa Yerba di Hole, Welensali, Basora pretu, Mataraton i Laraha. Ta sera e persona den kamber, lag’é kita su paña i keda na flanèl. Hunt’é ku Benge i basha awa kayente den un kòmchi ku ta pará serka di e persona, pa e damp por poné soda. Mester tin bastante sèrbètè disponibel pa seka e persona kada bes. Mira pa ningun tiki bientu pasa banda di e persona òf banda di e persona ku ta asistié. PECHU Pa doló di pechu ta kaska fruta di Indju i komé. Pa malu di pechu ta bebe mas o ménos 15 drùpel di Sentebibu 2 bes pa dia den lechi òf den kalke djus. Por bruh’é tambe ku honing (miel). Por bebe pa saka sleim un kèlki di zeta di tribon 2 bes pa dia ku algu kayente su tras. Pa pechu sera ta herebé tur blachi di fruta ku bo por haña pa tuma un baño ku ne di kabes te pia. E baño aki ta duna bo soño. Rekomendashon: No hinka man den guma òf awa di habon. Den otro palabra no laba tayo òf paña ora tin grip òf sleim na pechu. Bo pulmon ta sera i bo ta haña pulmonia. 50 PEGAMENTU Muchanan ta gusta hinka kos den boka i promé ku bo kit’é, nan a gulié. No spanta si e opheto a pega den garganta. Bira e yu bok’abou i dal e meimei di su skouderblat pa e opheto sali. Si e opheto a pasa bai stoma mas parti e ta sali espontaneamente den sushi. Mester kontrolá e sushi tur dia pa mira ku en bèrdat e opheto a sali. Sino ta bebe un purgashi. Si e yu a guli algu skerpi manera prèkè , feneta òf harspèl ta mihó pa konsultá dòkter. Si pega ku wesu di piska ta guli pida funchi, pida bakoba òf pida banana grandi su tras. Si pega ku un líkido ta hisa man den laria i hala rosea hundu. PESADIA Pa evitá pesadia, no kome te lat anochi. Ora bo tin pesadia bebe 10 drùpel di Valerian un bes pa dia òf bebe te di su blachinan den djus. Ta bon pa pone pia 2 minüt den awa friu. Si bo tin problema ku blas, anemia òf kram, no pone pia den awa friu. PESHI Si un pèshi ta sali den kara kada bes na e mes lugá, por pone un katuna ku kerosin òf yodo ariba. Pa seka Espinia (acne, pèshi di hubentut) por hasi lo siguiente: Herebé aros i saka poko awa ora ta serka kla, laga e awa fria , hunt’é riba kara i lag’é seka. Tambe por pone habon blou òf un habon medisinal den awa i lag’é bira moli moli manera un krema. Hunta e krema riba kara i lag’é seka. Pa kurpa rebultá ku pèshi chikitu, por baña ku awa di blachi di Franseblum herebé. Kuidou pa e awa no bai den wowo. Pa saka e mecha di un pèshi duru por tene e stèngel di palma den kandela i hunta e zeta ku sali riba e pèshi; tambe por pone e zeta riba un paña blanku bieu i mar’é ariba (esaki ta bon pa blufein tambe). Pa pèshi chikitu ku pus ta herebé aros i pone un kòmprès ku e awa di aros riba e pèshinan òf hunta nan ku ne i lag’é seka. Opservashon: No grawatá e pèshinan aki, sino nan ta sali tur kaminda. Ora nan kibra nan ta grawatá teribel. 51 PIA Hinka pia ku ta hasi due den awa di guma, pero ora tin verkout si no hasié. Tambe por hink’é den awa ku algun drùpel di Amoniak aden. Tambe por mara Sentebibu ariba. Pa doló di plant’i pia ta hinka algun blachi di Artemisia òf di Welensali den mea, kana ku ne p’é trèk e doló. Hinka pia hinchá den awa kayente ku salu di laman aden. Tambe por traha e siguiente loshon pa duna masashi. Tin mester di: 2 kuchara grandi di habon blou raspá, 2 kuchara grandi di Terpentein, 4 kuchara di Kalmèki. Keinta e Terpentein huntu ku e habon den ‘baño di maria’. Segun ta drai ta pone e Kalmèki aden. Warda e loshon den un bòter boka hanchu. Si pia a suek ta bati 4 te 5 blanku di webu te ora e bira steif; pone un kuchara di Kanfer na puiru aden i drai. Pone e masa aki riba e pia. Por duna pia kansá un masashi ku Lamunchi òf buta nan den awa ku òf sin salu. Huntanan despues ku kalke zeta òf ku Vaselin. Si pia ta friu òf ta soda huntanan ku Benge. Si pia ta hole seka nan bon despues di baño espesialmente meimei di bo dedenan. Stroi puiru sin holó, guma òf Ararut meimei di bo dedenan, tambe por kana kantu di laman den santu kayente entre 12 or pa 2 or di mèrdia, pone pia den awa ku soda pa desinfektá, tuma pa kustumber bisti mea. Si un persona su pia ta asina steif ku e no por kana, pone pia ku frekuensha den awa tibia ku salu di laman. Despues di a seka e pianan, ta hunta zeta òf un krema. Despues di dia e pianan ta los i e persona ta kuminsá kana mihó. Ora bo ta bai kana un kaminda largu, hunta bo pia ku siboyo òf konòfló. PIEDA Pa pieda na nir òf galblas, ta herebé Figo den lechi i bebe. PIEL Solo ta bon pa hende pero tambe e por hasi daño na bo piel si bo ta trafiká demasiado den dje. Baña ku awa di yobe i no usa hopi habon. PIEU Si pieu di galiña òf pruga subi bo anto tuma mesora un baño di kabes te pia i peña kabei ku un peña fini. Huma ku Tabaku di piskadó òf Welensali den kouchi di galiña òf di paloma. 52 PIKA Pa piká di p.e. maribomba òf vruminga ta kita mesora un blachi di tres mata diferente, machiká nan i frega nan riba e piká. POSTEMA Pa postema den boka por tene lechi òf Kaneleblum kayente den boka pa yud’é kibra. Por herebé un Figo den lechi i poné riba e postema.Tambe por herebé blachi di Welensali òf rais di Watapana-shimaron pa tene den boka asina ku e postema por rementá. Indju tambe ta yuda. E remedinan aki ta bon tambe pa pone kòmprès riba postema na kara. Pa postema na kara por keinta blachi di Welensali i pone ariba. PRESHON Preshon hopi biaha no ta duna niun señal. Tin hende ta kana años ku preshon sin ku nan sa. Señalnan ku por okurí ta: orea ta flùit, biramentu di kabes, doló di kabes, mal beis, kansansio, nanishi ta basha sanger òf un sensashon rondó di boka. Preshon ta bai hopi biaha kombiná ku peso di mas, uso demasiado di: vèt, chukulati, alkohòl i karni di porko. Mester baha man na tur e produktonan aki. Pues mester adaptá bo kuminda i baha di peso. Ora nos ta papia di preshon nos ta men preshon altu. Herebé barba di Maishi grandi i bebe tur mainta manera te. Por bebé tambe slap henter dia. Warda e barba meimei di dos papel, maske e barba seka e ta bon pa usa. Herebé blachi di Apeldam ( Frut’idam) i bebe tres dia un kòpi na yuna. Kontrolá e preshon promé ku sigui bebe. Pasobra Apeldam ta baha e preshon rápido. Tambe por krak e taki i blachinan, pone nan den awa pa bebe henter dia durante 5 dia. Blachi seku ta sirbi, pero yòn ta mihó. Pone konkombersalada ku konòfló trèk den awa i bebe 9 dia; pone awa fresku tur dia. Tambe por usa e kaska i por bebe kòfi di maishi chikitu mulá. Machiká un kabes di konòfló, poné den awa (tres dede riba dje) lag’é trèk 2 siman. Bebe 10 drùpel den awa na yuna i desayuná despues di un kuartu di ora. Laba rais di Skopèt limpi limpi, batié , herebé , bebe un kòpi kayente i basha awa riba dje pa bebe henter dia. Kushiná sòpi di berdura ku hopi konòfló. No bebe alkohòl. 53 Laga pida papaya berde trèk den awa i bebe pa baha preshon. Kome aros brùin ku su kaska na dje ainda, bruhá ku berdura herebé òf kurú. E ta un bon remedi pa baha preshon. Kòrda no kome e kosnan menshoná perkurá pa baha peso. Preshon abou Preshon abou por duna e siguiente síntomanan: biramentu di kabes, kai flou i kansansio apnormal. E kousa por ta: pèrdèmentu di sanger i hasta un estorbo di hormonanan; mester bai dòkter, kome kuminda fresku i berdura kurú, bebe tur dia un glas di djus di wòrtel fresku. Kome regularmente algu salu, manera prùim di chines òf dròp salu. PROSTAT Pa krem prostat hincha i pa limpia kanal di urina ta herebé 4 blachi grandi di Flaira kòrá den 5 kòpi di awa. Ora e awa herebé, ta paga e stòf, tapa e wea i lag’é trèk mas o ménos mei ora, Despues ta pone awa aden te mas o ménos dos liter i bebe henter dia na lugá di awa. Hende ku tin prostat hinchá i iritá mester kana tur dia un kaminda largu. No bebe serbes ni otro bebida alkohóliko Bebe te di yerba ku ta usa pa nir pa e pashènt uriná hopi. Perkurá pa tripa ta bashí. Kome pa dia 2 te 3 biaha un kuchara grandi di pipita di Pampuna. Por mul’é i poné riba berdura òf komé asina mes (su smak ta zut). PULMON Pa pulmon suak ta bati webu ku suku i un tiki vania te ora e ta krema, basha lechi kayente aden i bebe tur mainta. Tambe por bebe un kuchara grandi di Zeta di Tribon. PURGASHI Ta bon pa bebe purgashi dos te tres biaha pa aña. Por herebé Seneblat ku òf sin Tròmelstòk i bebé na yuna. Por raspa Koko, basha awa herebé riba dje, pèrs e lechi afó i bebe Tambe por bebe dos kuchara grandi di karpata. Por bebe Warapa di Tamarein reip. 54 PRUGA Pruga sa subi hende i ta ponebu grawatá; muha punta di un paña (preferibel di flanèl) ku kerosin. Lora e punta den sobra paña pa tur e paña haña oló di kerosin. Pasa e paña riba kurpa di e pashènt pa e pruganan bai. Baña despues mesora ku habon blou pa e kerosin no duna iritashon i ta bon pa puiru ku guma òf hariña di pan. 55 KONTENIDO – R RACHITIS E pashènt ta nase ku lombra abri, falta di vitamina D i su fòntanèl ta sera lat. Tin biaha te den di su di tres aña. Hopi biaha e pianan ta suak pa karga e kurpa asina ku e pashènt ta haña desformashon na pia. Ta bon pa e pashènt ademas di tuma vitamina D bai laman hopi pa move den awa i sinta den solo. RAL Pa hende ku ta sinti ral òf no tin smak di kome ta muha dos snechi di pan ku Brandy i mar’é na stoma. Por us’é tambe pa yu chikitu ku tripa birá i no ke kome. RENWER Renwer ta grawatá teribel, e ta sali hopi biaha kaminda ku hende ta soda, manera bou di pechu, na skarnir di brasa i tambe na garganta i kara. Ta frega tomati bèrdè riba dje i ora ripará ku e la bai ta sigui frega algun dia mas pa e no bini bèk. Tambe por baña di kabes te pia ku foya di Tabako òf di blachi di Guyaba. Por machiká tambe un tenchi di konòfló, bru’é ku un kòpi di blachi di Guyaba yòn machiká i mas o ménos 15 drùpel di Zeta di Koko. Hunta e meskla aki 3 bes pa dia. RESPU Si respu ta molestiá un hende, ta bebe te di Mampuritu i mesora e ta yuda. REUMATISMO Hopi hende tin problema ku doló reumátiko. Laga un òns i mei di porko dirti riba un kandela abou (e ta dura basta pa dirti), saka e restunan afó i pone un kèlki di Brandy aden. Hunta e krema aki kaminda tin doló . Tambe por sinta den awa den batkuip ku basta awa di Welensali òf di Tabako di Piskadó. (E awa mester yega na kustia). Otro kos ku por hasi ta: 56 Raspa un kabes di Konòfló, poné kurti algun siman den alkohòl 90%, sefta e líkido i ward’é den un bòter na un lugá fresku. Tuma tur dia 15 minüt promé di kada kuminda 6 drùpel. Tambe por buta un kabes di konòfló trèk den Zeta di Kanfer, hunta un bòter boka anchu ku honing banda paden, poné den nèshi di fruminga kòrá pa nan drenta den. Ora tin basta fruminga aden, ta basha mas o ménos 2 kèlki di Brandy aden i lag’é trèk algun dia. Hunta e líkido kaminda ta hasi doló. Tambe por keinta un klenku, lor’é den paña, poné riba e lugá ku ta morde i bai drumi. Tambe por traha un kataplan di blachi di Banana di Ref mara bou di pia Por machiká di Katuna di seda pone kaminda ta steif òf ta hasi doló. Por hinka blachi di Welensali den sapatu pa kita doló. Por machiká blachi di Katuna di seda i hunta e pasta aki kaminda tin doló. Por bebe te di blachi den Welensali i di Basora pretu. RODEHONT Ora bo kueru ta un tiki kòrá i ta grawatá, bo tin Rodehont Baña ku un paña gròf i awa di yerba di hole òf ku habon blou i seka ku un paña gròf. Tambe por baña ku Korona di la Vírgen herebé i poné na solo. RONKA Pa ronkamentu por hunta papel maron ku res i mara riba pechu i lomba (skouder) RONKO (hes) Ronko ta masha fastioso pasobra stèm ta bai i esaki hasi un hende nervioso; Hòr ku awa di lamunchi stèrki. Herebé rais di Matagaliña ku un tiki suku brùin i binager aden. Pone Ron blanku riba un katuna i hink’é anochi den orea. Tambe por hunta Vicks òf Benge na garganta i lora papel maron rondó di dje. 57 ROSEA Si e motibu di rosea malu ta djente, mester bai dentista. Si e rosea ta hole zür, bebe mainta tempran te di orégano na lugá di kòfi. Si ademas tin konstipashon por kome papaya pa habri barika. Si no por hala rosea bon i ta benout, sinta na aire fresku, kana mainta tempran kaminda tin hopi mata i hala rosea algun bes hundu, tene aden i laga los. Tambe por bebe 5 drùpel di Valerian den awa òf Kaneleblum. RUDIA Pa doló di rudia por herebé blachi di Artenisia i pone komo kòmprès tibia riba rudia. Tambe por trèk e blachi den Ron pa hunta ku ne. Por bruha kurason di Kalbas di Mondi ( hechu òf bèrdè) ku binager i mar’é riba rudia. Por poné tambe riba doló di lomba. 58 KONTENIDO – S SAKAMENTU Si un hende ta saka i nada no ke para den stoma, ta dun’é te di Stakamahachi 3 biaha pa dia. Por bebe tambe te di Maripampun. Pa kita gana di saka ta pone karbon den awa, laga trèk, ta pasa e awa promé ku bebė . Por pone tambe shinishi di palu den awa, lag’é sak, kol’é i bebé. Tambe por herebé sèlder, Yerbabueno òf Orégano. SANGER Pa yena sanger kome hopi Zjozjolí i Roibit. SANGRAMENTU Si por ehèmpel bo dede a kòrta i ta sangra sin ke stòp, por pone kòmprès di kòfi ariba pa stòp e sanger. Tambe por kou Tabako di foya pone ariba òf por machiká blachi yòn di Kalbas di mondi. Pa stòp sangramentu di matris ta forma ku e kaska di Cardio di perro un faha i mar’é na banda abou di lomba. E ta stòp sangramentu di matris, di kanal di urina i di tripa. Por bebe su te, pero solamente 3 dia. SARAMPI Fuera di ku bo kurpa ta diki diki di iritashon i ta grawatá mashá, bo por sinti hopi kos mas ora bo tin Sarampi. Pa grawatashi ta limpia kurpa tres bes pa dia ku awa tibia di Korona di la Vírgen òf awa di blachi di Maishi chikí. Por tuma baño di Guma despues di baño, por puiru ku hopi Guma òf Yuka raspá . Pa doló di kabes ta pone kòmprès friu na kabes i perkurá pa no tin lus skerpi den kamber. Bebe te di blachi di Maishi chikí. 59 SARNA Hende i bestia por haña Sarna . E ta grawatá masha hopi i hasta bo por saka bo kurpa na herida. Troka paña di kama tur dia i pone kolchon i laken na solo. Por hunta kaminda ta infektá ku Kalbas di mondi bèrdè, medio reip òf ku baba di Sentebibu . Hawa kurpa despues, sek’é bon i puiru ku Hariña di Pan, Guma òf Yuka raspá. Tambe por brua Zeta di Mango ku Zeta di Koko pa hunta ku ne Un papa trahá di Sèlder mulá, binager i un tiki salu, tambe por hunta ku ne. Opservashon: Pa evitá kontagio no drumi banda di otro hende SEKSUALIDAT Pa lanta seksualidat serka hende muhé ta bebe te di blachi di Pitiseli shimaron. Pa hende hòmber i hende muhé ta bebe te di Shimaruku machu. Pa hende hòmber bira mas potente, ta trèk mas o ménos 3 blachi di Watakeli den Ròn i ta bebé na telep. SENDEPAGA E awa ku ta sali for di Sendepaga ta pone ku e ta sali tur kaminda na kurpa. E ta pega otro hende ora e ta bai i e ta seku. Baña ku Korona di la Vírgen òf ku Mataraton. Si ta usa awa bashí, ta baña ku habon blou, seka seku seku i puiru ku Yuka raspa, Guma òf Hariña di Pan. SINUSITIS Sinusítis ta friu den kabes i na banda di kara. Raspa un Nétumuskat spañó den un skòter, añadí Zeta di Koko, blachi di Yerba di hole machiká i traha un pasta diki. Pone e pasta diki aki riba fòntanèl i mara e kabes. Un otro remedi ta: Herebé yerba di hole i pone na serena, mainta ta hala e awa aki dor di nanishi i sak’é na boka. Hasi esaki por lo ménos 3 dia. 60 SET Si un hende ta sinti un set ku no ke pasa, ta bebe awa di Lamunchi. SHUATA Si un hende shuata ku piska, ta bebe te di Romangel (kòrá). Tuma despues un baño ku awa di e blachinan. Tambe por bebe un kòpi di te slap di Tabako di Piskadó. SIKATRIS Pa blek sikatris di un operashon ta warda tres luna promé ku usa e siguiente krema. Dirti sebu di baka na balor di tres kuchara. Pone aden: un tiki salu, tres drùpel di lamunchi i un kuchara di Karbonata di Soda. Drai e meskla bon i warda e krema, ku mester keda suave, den un bòter chikitu boka anchu. SIRKULASHON Pa sirkulashon ta keinta Zeta dushi i hunt’é lou riba lugánan ku ta hasi due, Por bebe awa di kaska di Wayaká herebé. SKEINDOT Ora un hende muri ta kustumber ku ta traha kòfi stèrki pa tur hende ku bin kompaña famia haña. Tempu di kabouter (un grip pisa) nan a dera vários hende bibu. Ta flou leu nan a bai, ku ta parse ku ta morto nan ta. Kòfi stèrki a lanta vários hende for di e flou leu aki, p’esei nan tabata perkurá pa kamber di e defuntu yena ku holó di kòfi. 61 SKUPIMENTU Tin biaha un hende ta skupi òf ta baba kada bes; por bebe tres bes pa dia un kòpi di te di Mataraton, trahá di blachi yòn. No trah’é stèrki, su kolo mester ta bèrdè kla. SLA Ora un hende a haña sla, e promé kos ku mester hasi ta: Pone kòmprès di binager òf di ekstrakto di Basora liber òf di Welensali, tambe por pone Awa blanku ku òf sin Arnika aden. Si usa pan pa traha e kòmprès ta mihó, pasobra pan ta retené líkido. Por pone tambe un kataplan di kuminda di Kalbas di mondi hechu ariba. Tambe por bati blachi di Karawara spañó huntu ku Zeta dushi òf Zeta di Koko pa pone riba sla. SLEIM Pa sleim ku no ke sali ta bebe Mataraton. Tambe por bati blachi di Yerba di hole, raspa Nétumuskat aden, bru’é den Zeta di Koko, hunt’é riba fòntanèl i mara kabes pa e ta kayente i pa no susha kusinchi. Un bibida pa los sleim ta: Machiká un pida Gèmber, bati palu dushi i pone un kuchara di kada unu den 4 pa 41/2 kòpi di awa i lag’é herebé 10 pa 15 minüt. Bebe 3 bes pa dia 2 kuchara grandi. Otro kos ku por hasi ta: Pone un siboyo grandi kòrtá chikitu den 2 kòpi di lechi i lag’é herebé riba un kandela abou te ora e bira un kòpi. Bebé tibia, e ta saka tur sleim. SOBREPESO Sobrepeso ta kousa di un figura mahos i doló di rudia pasobra tin muchu peso riba e pianan. Si un persona ku sobrepeso ta sinti preshon òf suku e mester baha di peso. Tambe e mester balansá su kuminda. E mester parti su kuminda den 5 porshon pa dia i mester kome na ora. Pa eliminá algun kilo i pa limpia nir por hasi lo siguiente: 62 Herebé riba kandela abou 2 liter di Warapa di Kaña te ora e bira mitar (un liter). Kol’é i lag’é fria, añadí mitar glas di miel di abeha i ward’é den un bòter di glas boka hanchu bon tapá Bebe durante 48 dia dos kuchara den awa, mainta na yuna i anochi un ora i mei promé ku drumi. Aki ta sigui 2 dieta relámpago pa baha peso. Kòrda ku no por sigui durante un tempu largu ku un dieta relámpago, pero 2 dia tras di otro i ripitié despues di un òf dos siman. Herebé un kilo di batata preferibel den kaska, partié den 5 porshon. Por kuminsá 7 or òf 8 or di mainta i bebe basta awa den dia. Kome: 7or - 10 or - 13 or - 16 or - 19 or Òf; . 8 or - 11or - 14 or -17or - 20 or Asina por kome tambe 5 apel pa dia. Te di blachi di mango tambe ta yuda pero no trah’é stèrki. Bebé tres bes pa dia , un dia so. SODO Si un hende ta soda di mas, ta bebe awa òf otro líkido ku un tiki salu aden. Pa oló di sodó por usa vários kos: Laba òf frega bou di brasa ku Lamunchi, preferibel bèrdè. Baña ku awa di blachi di Oleifi i hawa ku awa di binager Traha lodo ku tera kòrá i hunt’é diki diki bou di brasa, lag’é para un ratu. Por usa tambe lodo di kaminda awa di laba tayo ta kore. Sprengu Kakabu ku awa i tene pa un ratu bou di brasa. Trèk fruta di watapana pa laba bou di brasa ku ne Tene pan bieu bou di brasa pa e hala e oló. Aki ta sigui tres resèpt di desodorante: - Bruha mes tantu Karbonata di soda ku mes tantu talko, añadí 3 a 5 drùpel di Lamunchi i un tiki perfume. Drai Vaselin den dje, asina ku e ta keda suave - Bruha Karbonata di Soda ku talko ku oló o sin oló, pa puiru ku ne ( hunta e puiru ku man) - Tambe por raspa Alein p.e. na balor di un kuchara, primi un Lamunchi aden, añadí un kuchara di talko i bruha nan.. Hunt’é despues di baño komo desodorante 63 SOLO Pa evitá kimá di Solo ta hunta Zeta di Koko promé ku bai landa i si un hende a kima ku solo, tambe ta hunta Zeta di Koko òf por traha un loshon di Zeta dushi , Lamunchi i un sneif di salu. SPA Ora kaba di haña yu i e spa ta tarda pa sali, ta buta sèrbètè ku a hinka den awa kayente riba barika òf ta hala e barika di ariba bai abou ku Zeta dushi tibia. SPANTU (sustu) Ora un hende eksperimentá un sustu, ta basha awa kayente riba rais di Índigo shimaron, (Yerba di sustu) i bebe un kòpi 9 dia un bes pa dia, despues ta bebe un purgashi. SPATADER Spatader no ta sali un dia pa otro. Hopi biaha ta falta di kalki ta pone ku spatader ta sali. Pone pia na haltu ora ta sinta i riba un kusinchi ora ta drumi. Buta pia regulamentu den awa friu, nunka den awa kayente. Si bo tin hopi peso, buska manera pa baha. Bisti un bon sapatu, no ku hilchi haltu fini. Si bo haña un herida òf ora un spatader kibra, yama dòkter mesora. SPIR Pa doló (steif) di spir , laga awa basha riba e lugá i bati ku bo hòl di man riba dje, miéntras e awa ta basha. Si e awa ta tibia mihó. SPRIU Pa kombatí spriu por spula boka mas ku un bes pa dia ku awa ku salu Na botika por haña Alein na blòki pa frega ariba òf na puiru pa pone den awa pa tene den boka. Tambe por machiká tomati bèrdè ku salu pa frega ariba. Lora un verbant (paña) rondó di bo dede i dòp den e sous di tomati i freg’é riba e spriu , lenga i patras di boka. 64 STEIF Pone pia steif den awa tibia ku salu, despues ku sek’é ta hunt’é ku kualke zeta. Esaki ta yuda p.e. hende grandi ku no por kana, siña kana atrobe. STEIPI Pa hende ku ta haña steipi trèk, yerba di Anglo p’e bebe. Tambe por bebe te di Korona di la Vírgen. Esaki ta evitá steipi. Tambe por herebé un taki di Uña di Gatu pa bebe. STEM Si stèm ta será promé kos ku mester hasi ta, no papia demasiado. Stèm será ta kousá pa inflamashon den garganta. - Hòr 3 bes pa dia promé ku kada kuminda ku awa kayente ku salu , - Por kòrta promentòn bèrdè, tené den boka i chupa e djus henter dia. - Tambe por bebe Lamunchi ku Honing. - Pa hòr por herebé rais di Watapana shimaron, pone un tiki binager i un tiki suku brùin (òf blanku) aden. - Por trèk un tenchi di Konòfló òf pida Siboyo de un kòpi di awa i tuma un kuchara vários bes pa dia. Por buta un tiki honing aden. - Tambe por laba i kaska un pida Gèmber, kou e algun minüt despacho i guli e djus, sigui tené den boka. - Por herebé pa mas o ménos un kuarto di ora dos wòrtel, sefta e líkido i hasié dushi ku honing, Tum’é na kuchara vários bes pa dia. STOMA Keho di stoma ta hopi i por tin vários kousa. Ora edat di un persona subi e por haña problema; mester perkurá pa bai af tur dia, djentenan mester ta bon pa por kou bon, mester kòrta òf mula tur fruta i berdura fini pa no konfrontá e stoma ku kuminda grandi grandi Pa molèster di gas na stoma, ta bruha pa kada parti di Terpentina 6 parti di Zeta di Koko. (pa mucha ta 8 parti) pa hunta barika i stoma. Paga tinu pa e pashènt no tin alergia pa Terpentina. Krak 6 blachi grandi di Sèlder, herebé stèrki den 5 kòpi di awa pa mas o ménos 15 minüt. Pone honing aden i basha awa aden pa bebe henter dia 65 Pa doló òf kimamentu di stoma permanente, ta raspa un batata kurú i bebe e líkido na yuna. Hasi esaki minimal 3 luna òf te ora no tin keho mas.E ta kura úlsera . Ta bon ku na lugá di te bebe mainta Yerbabueno, Orégano òf Yerba di hole. Ora kuminda para na stoma tambe por bebe nan. Pa sakamentu ku no ke stòp (esta nada no ta para den stoma) , ta bebe Stakamahachi boka pa boka, no pura. E ta yuda kasi inmediato. Pa herida ( ulsera) na stoma : Pela i kòrta 2 banana reip, herebé nan den dos liter di awa, saka e simia i machiká nan. Añadí dos kuchara chikitu di komino i di suku brùin, bruha tur kos i lag’é kushina 10 minüt riba un kandela abou. Tuma durante 48 dia dos kuchara tres òf kuater bes pa dia. Pa ral na stoma òf no tin gana di kome ta muha pan ku Brandy i mara na stoma. Por bati dòl di webu huntu ku suku, buta lechi kayente aden i bebe mas o ménos un siman. Pa habri apetit ta bebe te di kaska di Apelsina pa limpia stoma . Tambe por bebe te di Yerba di Sangura Pa gas i ùlsera lanta mas trempan ku kustumber, bebe batido di blanku di webu ku suku i Vania, no kuminsá hasi trabou, mihó ta pa bai drumi i desayuná despues di tres ora. Hasi esaki durante 9 dia. No kome nada duru e periodo aki. Kome kuminda mulá i bebe hopi líkido. Pa kimamentu di stoma ademas no ta bebe kòfi ni alkohòl, ni sòpi di karni, ni kuminda muchu kayente òf muchu friu. No usa Lamunchi ni hopi salu. Pa kram na stoma ta pone un klenku kentá, lorá den paña riba stoma i por bebe te slap di Mampuritu òf di Kaneleblum. Pa walmentu di stoma ta bon pa kome hopi Kashupete . E ta bon tambe pa hende na estado ku ta saka. - Por laga awa di ducha ora ta baña drùpel riba frenta miéntras ta duna e stoma masashi di ariba bai abou SUAK Si un hende ta suak for di nasementu, mester kome kuminda ku tin hopi proteina .Si suak ta kousá pa kansansio di trabou mester tuma sosiegu. Pero no mester keda sin hasi nada, mester hasi otro kos ku no ta bo trabou diario 66 Por tuma baño di yerba friu òf lou. Tambe por bebe sòpi di polèchi, di pichon, i di wesu di pata di baka traha stèrki. Mama ku yu na lechi mester kome hopi kadushi. Mucha suak tambe mester kome kadushi., Si bo ta sinti bo suak (sin zjeitu), kome hopi piska, hopi pinda tota tuma sosiegu. -Tuma baño ku Florida òf ku kolonia aden. - Si un hende ta sinti suak pasobra e ta pasa barika, no kome kuminda bebe shalup; esaki ta un papa traha di Ararut; e ta kita ral. Pone dos kuchara di Ararut i drai pa e no haña klònchi, poné riba kandela i basha awa herebé ariba, miéntras bo ta drai. Stòp di basha awa ora e no ta ni delegá ni diki SUEK Pia di suek ta hopi fastioso. Pone kòmprès di awa ku alkohòl, awa ku salu òf awa ku binager ariba. Mester mantené muhá. Tambe por bati blanku di webu huntu ku un tiki zeta i un tiki binager. Stroi un poko habon blou raspa aden i poné riba e pia promé ku bai drumi. Sosegá e pia bon si no a sigui suek kada bes. SUMPIÑA Pa hinká di sumpiña ta pone pan di drènk den lechi pa mas o ménos 12 ora pa evitá infekshon. No bringa pa saka sumpiña, hunta Zeta di Koko ariba i tap’é ku verbant. Su mañan ta primi kaminda e sumpiña ta i kasi sigur e ta sali. Tambe por kita sumpiña di pida Datu, kask’é i poné riba e hinká SURDU Si bo orea ta surdu pasobra awa a bai aden, kòrtá un pida ( mas o ménos 3 cm) di abou di Siboyo Largu ku ta habri manera un pipa, hink’é den orea pa e saka e awa. Tambe por lora pida katuna rondó di punta di un palu di lusafè i drai den orea. E katuna ta apsorbé awa. Si e motibu no ta konosí i tin doló por laga un senora ku tin yu na lechi spùit lechi aden. 67 Tambe por hunta Zeta di Amandel pa fria doló Si orea tin sonido aden, meskla un parti di Zeta di Piska ku dos parti di Zeta di Almendra, muha den e meskla aki dos pida katuna chikitu, primi nan den orea i laga nan despues aden. 68 KONTENIDO – T TETANO Pa evitá tétano pone pan ku lechi mesora riba un hinka di klabu òf un kòrta di bleki si nan ta frus, pió. No kana kaminda tin mèrs , no kana kaminda kabai ta kana. Milon di Seru su hinká ta masha peligroso TIFES Pa kentura di tifes ta traha un kama di Bruska pa drumi ariba.. E Bruska ta hala tur e keintura. Por Bebe un kòpi di te traha di Bruska. Tosamentu Tosamentu ta kasi semper kombiná ku verkout. Dor di tosa ta saka sleim. Bo por tosa tambe pasobra bo garganta ta kishikí kousá pa un iritashon p.e. kousá pa huma sigaria.òf pa falta di aire fresku. Pa kita tosamentu un glas di awa kayente ku lamunchi aden por yuda bon.. Pa tosamentu fuerte ora a kue friu, ta kima Aquardiente di Kaña; e suku ku ta ked’atras ta meskla ku awa di Sauku bon kayente. Bebé lou! - Tambe por tosta simia di Zjozjolí, mul’é fini, buta dos kuchara chikitu den un kòpi ku awa herebé i bebé pa tosamentu ku friu i sleim. - Tambe por tuma baño di Sòrsaka i promé ku drumi por bebe un kòpi di te di Sòrsaka. - Tambe por herebé algun Figo seku den un tiki awa i kome nan. - Por mula Amandel (pelá), basha lechi herebé ariba, pone suku òf honing aden i bebé promé ku drumi. - Tambe por herebé lechi ku pida siboyo ku suku òf honing aden, pa bebe promé ku drumi. TRIPA Pa un limpiesa di tripa mester di un kuchara grandi di Karpata (Zeta di Ricini) i un pida gèmber kurú grandura di un pastia. Na yuna, mei ora promé ku desayuná, ta bebe e Karpata, despues ta guli e Gèmber ku un glas di awa. 69 Si bo hasi esaki 48 dia bo ta logra un limpiesa total di bo organismo i bo ta eliminá selulitis i mancha di espenia. Tur sushi den tripa akumulá pa anos ta sali. Bo ta bai af algun bes pa dia sin ku bo barika ta habri di mas. No usa kòfi ni te stèrki durante di e tratamentu. Usa hopi fruta i hopi bèrdura fresku. -Tambe por guli un pida moderá di Sentebibu anochi i mainta na yuna pa limpia tripa i stoma - Bebe awa di Gèmber tres bes pa dia, e ta saka gas tambe. - Pa barika sera ta bon pa bebe tur dia un kòpi di guiambo simpel kushina, pues sin karni etc. aden. - Tambe por pone anochi dos kuchara haltu di Quaker i un kuchara plat di rasenchi den un glas i añadí awa, bebé mainta na yuna. - Kome hopi Laraha dushi na yuna. No traha djus ku ne, pero kom’é. - Kome Berehein kurú i por bebe su djus primi for di e fruta; pues no meskl’é ku awa ( mira na konstipashon) TROMBOSIS Pa evitá kuahamentu di sanger a usa hopi siboyo i konòfló. TUMOR Pone kataplan traha di Berehein reip (kurú) riba tumor, postema i ambei, TUBERKULOSIS Pa evitá tuberkulósis (malu di pechu) kome hopi batata. 70 KONTENIDO – U UÑA Pa uña bira duru ta hunta lamunchi òf konòfló tur anochi. Pa rant di uña bira suave hunta manteka bela òf vaselin. Uña di mucha chikitu no ta kòrta, ta pasa nan man den maishi. UÑERO Uñero ta un infekshon na punta di dede. Mester kuid’é bon pa e no bai bou di bo uña. E ta bira mas difísil pa kura i hasta bo por pèrdè bo dede. - no hinka man pa largu tempu den awa di habon - pone man den awa kayente ku salu, binager òf lamunchi. Seka man bon pa e uñero no bira pió Si e uñero ta bira mas grandi, bai dòkter URINA. Ora urina no ta bini, ta habri un kranchi di awa i laga e persona mira; mesora e por urina. Ora no por wanta urina; por bebe pa dia minimal tres kòpi di te di maishi Shimaron. Si ta uriná na kama por drumi sin karson, tin hende mester bisti juist mas kayente posibel (mira na muha kama). Pa fortifiká spir di blas , ta hasi gemnastik na e siguiente manera: ta uriná stòp, sigui uriná, stòp sigui uriná. Ripití esaki algun bes pa dia. Tambe por primi algun bes pa dia riba bo blas i hasi manera bo ke urina, asina e spir ta bai traha mió. Pa infekshon di kanal di urina por bebe pa dia tres glas di Kaneleblum òf por tuma na yuna un kòpi di te ku hopi Lamunchi òf Sitrun aden. Por kòrta Pitiseli fresku i traha te ku mas o ménos un kuchara pa bebe henter dia e ta bon pa ora tin doló Pa limpia kanal di urina, por bebe te di Palu dushi, di Sèlder òf di blachi di Tomati , tambe por pone un kuchara mediano di Linasa huntu ku Palu dushi, basha awa herebé ariba i bebé mainta (por pone suku klenku aden). Pa hasi urina skur kla, ta bebe te di Tanchi tres bes pa dia. Baña mucha ku ta urina na kama ku awa tibia promé ku e bai drumi. 71 Pa deskustumbrá mucha di uriná na kama mester lant’é for di soño vários bes i poné riba pòchi. Otro método ta: si e yu ta muha kama no rabia ku ne; esei no ta yuda: dependé di su edat ta palabra ku ne, ku e tin ku limpia òf yuda limpia e matras mainta. Si eksigí esaki tur biaha e ta stòp, komo ku e no ta gusta hasi e trabou aki. Pa stòp di uriná na kama ta: kohe tres abeha, laga nan seka, mula nan fini fini i pone e puiru den poko biña blanku, lag’é trèk, bebé na kuchara 4 bes pa dia. Pa akseso di urina: ta herebé 10 pipita di lamunchi den 2 kòpi di awa te ora e ta redusí te mitar, hasié dushi ku suku klenku i bebé bon kayente. Pronto e pashènt ta uriná. 72 KONTENIDO – V VERKOUT Pa evitá verkout por hasi lo siguiente: Bebe te di kaska di apel, bebe hopi awa di Lamunchi òf di sitrun, kome hopi apelsina. Pa verkout por traha lo siguiente: Herebé 7 blachi skopapel, Un kuchara di anéisat Un pida palu dushi Bebe un kòpi i poné despues na awa. Por bebe tambe un kòpi di kòfi ku un telep di lamunchi aden; Te di blachi di Shimaruku tambe ta yuda Pa verkout ku benout ta machiká Yerba di hole den Zeta di Koko, Raspa nétumuskat i añadí 2 te 3 drùpel di Kerosin. Hunta riba pechu i fòntanèl pa kita ansha. E ta bon pa Asma tambe Pa verkout pisá por bati un dòl di webu ku suku i un tiki nétumuskat. Basha un kòpi di te di Lamungras aden i bebé tibia; e ta los sleim. Pa los sleim por bati tambe, 3 tamarein bèrdè òf reip, pone algun blachi di Lamunchi aserka, herebé nan huntu bebe. Si no ta tempu di tamarein por usa su blachinan. Tambe por traha te di blachi di Mataraton i bebe 3 bes pa dia un kòpi. Pa nanishi será ta hunta zeta di Koko ku nétumuskat i Yerba di hole den fòntanèl di mucha. Paga tinu: Buta un paña muha kla pa limpia nanishi kada bes.pa e mucha no hoga den sleim. Por usa esaki tambe pa bronkítis Por tuma baño ora ta verkout. Herebé bastante Yerba di hole, Mataraton, Laraha, Lamunchi , eukalipto òf otro yerba di verkout huntu. Pone e awa na solo prome ku baña ku ne Un otro baño ta: Herebé tur blachi mata di fruta ku bo por haña. Semper ta bon pa pone e awa na solo. promé ku baña ku ne 73 VIRUELA Tin un sorto di viruela ku prinsipalmente mucha ta haña. Nan ta sali komo herida rondó ku awa, pus i ròbchi, na diferente parti di kurpa. Nan ta kontagioso, isolá e pashènt pa otro no hañ’é Si tin keintura pone kòmprès di awa friu na kabes. Baña tur dia ku awa tibia i habon blou òf ku awa di Korona di la Bírgen. No grawatá e heridanan. Seka nan bon sin kita e ròbchi. Duna e pashènt bebe hopi líkido i hunta e heridanan ku Ararut òf Guma pa nan seka bon. E sorto di viruela aki ta kontagioso pero no peligroso. Un otro sorto di viruela si ta peligroso, e por kousa un epidemia i por mata hende i esun ku skapa ta keda yen di mancha den su kara i rònt su kurpa. Pasobra e ta asina peligroso tin vasinashon general. Vruminga Si vruminga pika bo kita di tres mata diferente un blachi, machiká nan i frega nan riba e piká. Asina por hasi tambe ku kalke otro piká, p.e. di maribomba. Kaminda konstantemente tin hopi vruminga, ta stroi poko salu pa nan bai. 74 KONTENIDO- W WANGUI Wangui ta un bichi masha chikitu, ku ta duna hopi grawatashi na anus. Mas parti e orígen ta ku ta laga paña interior na waya anochi i ta kita nan promé ku solo sali i ta bisti nan sin strika nan. Pues si no kita nan ku solo, mester strika nan. Mucha tin mas molèster di Wangui. Por duna e mucha te di blachi di Bembe òf pone konòfló machiká riba su lombrishi òf pone djus di konòfló den un tiki Zeta di Koko i hunt’é na anus. Bisti e mucha un bruki pa fangu e wanguinan. Tambe por hinka blachi di Stakamahachi na anus i bisti e mucha un karson pèrtá pa e no grawatá. WARAPA Warapa di Tamarein: Bati tres te seis Tamarein bèrdè òf reip, herebé nan den sinku kòpi di awa i pone suku di klenku òf suku brùin aden. Bebé kayente pa verkout. Warapa di tamarein stèrki trahá ta habri barika tambe. Warapa di Lamunchi: Primi tres Lamunchi ku tin hopi awa, añadí algun blachi di Lamunchi aden huntu ku suku brùin òf suku klenku. Warapa di apelsina: Herebé kaska di Apelsina seku huntu ku suku di klenku. Warapa di kaña: Kaska kaña, poné para den awa pa e chupa poko awa. Primié despues saka e líkido, si ta deseá ta primi un tiki lamunchi aden i e ta kla pa bebe. Warapa di Anasa: Pone kaska di Anasa trèk, añadí suku di klenku òf suku brùin. Warapa di Laraha dushi: primi poko Laraha dushi, saka e kuminda i buta poko awa aden. Usa solamente e kuminda, pasobra e blanku ta marga. Añadí suku di klenku òf suku brùin. WENTER Pa wènter di bolònbònchi òf frèt bai, ta hunta skupi di mardugá ariba. Si hasi esaki regular, nan ta bai. 75 WOWO Wowo ta un órgano masha delikado; mester trat’é mes ora ku algu falt’é. Pa sushi (stòf) den wowo ta tira un simia seku di Yerba di hole den wowo i bai drumi. E sushi ta bai den huki di wowo e ora ei por sak’é. - Tambe por dobla un lensu blanku, muha e punta i saka e sushi ku e punta di lensu, semper banda di nanishi. - Tambe por pone awa limpi, fresku den un kèlki i laba wowo ku ne. . Algu (un opheto) den wowo: No freg’é, sinta un ratu ku wowo será. Si awa di wowo no sak’é, por hasi lo siguiente: Hala e klèp di ariba di wowo poko pafó i sakudié poko poko. Supla awor den e wowo, direkshon pa nanishi. Ora e opheto sali, por laba e wowo. Saka mondongo di Guiambo, pon’é den un kèlki ku un tiki awa tibia, lag’é saka baba, kol’é i laba wowo ku ne. Wowo salú: Ta bon pa laba wowo regularmente pa freska nan. Por laba ku: awa herebé, te slap òf awa ku Lamunchi aden. Wowo iritá: Por herebé baliña di Watapana, kol’é vários biaha dor di un paña pa sa sigur ku e ta limpi, pon’é na serena i laba wowo. Wowo skur, malu: Laba nuebe blachi grandi Yanten, seka nan ku un paña blanku limpi. Den un bòter ku boka hanchu ku tapadera di metal ta pone nan pará rondó di e glas. Pone e bòter durante tres dia será den solo i hink’é paden seis or. Habri e tapadera i lag’é para skùin. Di tres dia ta pasa e likido dor di katuna poné den un trèktu, ward’é den un bòter ku gotero den fresku. Drùpel un gota den kada wowo anochi, mainta djòdjò ta sali for di wowo. Wowo ku katarata Pa katarata por usa e mes un remedi ku pa wowo skur. Otro reseta ta: Raspa mitar batata, pone un tiki suku ariba; laga para na serena un anochi, pone un pida katuna den un trèktu i pasa e líkido den un bòter skur. Gota dos drùpel den kada wowo. Tur siman mester traha nobo. For di prinsipio di katarata por drùpel apelsina i por laba wowo ku awa di lamunchi.. Wowo iritá Tambe por laba wowo ku awa di laman. Tambe por trèk flor di Karawara di mondi, pas’é vários biaha dor di katuna ku ta pone den un trèktu; ward’é den fresku. Spesial pa hende grandi ku tin katarata por drùpel honing den wowo. 76 Por drùpel Apelsina tur dia òf laba wowo ku awa di Lamunchi. Flor blanku di Magdalena tambe ta yuda. Pa saku (kusinchi) bou di wowo: Ta kaska un batata, kòrt’é na slais, poné den un gasa i poné riba klèp di wowo. Bai sosegá mas o ménos mei ora. Despues ta hawa wowo ku hopi awa fresku. Ripití e resèt vários dia pa siman; lo bo keda sorprendí ku e resultado. Tambe por laba wowo ku awa di laman, na laman tur dia, si por. No trese e awa kas. Peligroso pa wowo Ora ta kima infrou mester perkurá pa bagas no bai den wowo. E por hasi hende siegu. Lechi de Mansaliña ta iritá wowo. Ora ta kana kaminda tin Palu di Lechi mester tene kuidou pa e no zuai dal bo den wowo. E por hasi hende siegu.Laba wowo mes ora ku hopi awa, awa di yobe ta mihó. 77 KONTENIDO = Y YORA Si un hende ta yora hopi pa mínimo kos mester bai dòkter, por ta nervio òf depreshon. Miéntras tantu ta tuma baño di kabes te pia ku Sòrsaka i por bebe dies drùpel di Valerian, no mas ku tres bes pa dia. YU CHIKITU Ora yu chikitu su lombrishi a kai, ta kuminsá dune le algu pa saka dehel. Herebé Kokolodé i Tanchi huntu. Su kueru ta kaska ora e dèhel ta sali. Saka djente Pa keintura machiká Yerba di hole den Zeta di Koko (pag. 42) i hunta e yu ku ne. Gas E yu no por drumi, ta yora, bientu ta dun’é doló. Herebé anéisat (pag. 40) i dun’é pa e drumi.. Doló di barika (42) - saka dèhel - flor di Anglo 3 á 5 Saka djente ta baba awa di djente . Pa Verkout baña ku Yerba di hole òf Beròm. Si yu chikitu yora pegaden òf pega ku kuminda; his’é den laria i supla den su kara pa e bini bei. Pa yu chikitu siña kome ta machiká funchi ku bo man, dòp e den guiambo òf kadushi i duna e yu kome. E funchi ta slep bai paden. YUNA Yuna no tin nada di haber ku religion. Ta bon pa hende yuna regularmente prinsipalmente ku bo tin sobrepeso, kolesteròl òf preshon altu. Ora hende tin indigestion òf keintura ta bon pa yuna; ademas ta prevení ataka di kurason. Yuna ta hasi bo kueru hóben; e ta bira bunita, kier men pa bo beyesa e ta importante. Yuna di bebe awa so ta esun mas severo. Ademas nos konosé yuna ku te i yuna ku djus. 78 Yuna den grupo ta mas fásil: bo ta haña sosten di otro. Ta bon pa yuna temporalmente un siman pero por skohe tambe dos dia fast pa siman. Konseho: No kome golos despues di yuna; bo tripanan mester bai kustumbrá atrobe poko poko ku kuminda. 79 KONTENIDO – Z ZEAPEL Hinká di zeapel ta hasi masha doló: - Keinta un kuchú i poné ariba - Tambe por buta pia den urina - Tambe por sende un bela i laga e drùpel ariba. Ora e seka ariba e ta yuda saka e tenglanan. 80 81